text:
‘Itshole Gomme o Matlafatše Bana Beno’
PETRO o ile a lla gabohloko ka morago ga go latola gore o tseba Jesu. Le ge moapostola yo a be a swanetše go tlo šoma ka thata gore a boele sekeng moyeng, Jesu o be a nyaka go mo diriša gore a thuše ba bangwe. Ka baka leo, Jesu o ile a mmotša gore: “Ge o šetše o itshotše o matlafatše bana beno.” (Luka 22:32, 54-62) Ge nako e dutše e eya, Petro o ile a ba e nngwe ya dikokwane tša phuthego ya Bokriste ya lekgolong la pele la nywaga. (Bagal. 2:9) Ka mo go swanago, ngwanabo rena yo a kilego a hlankela e le mogolo a ka kgona go boela a rwala boikarabelo bjoo gape gomme a thabela go matlafatša badumedigotee le yena moyeng.
Ba bangwe ba bao e kilego ya ba balebeledi ga bjale ba tšeetšwe ditokelo tšeo, gomme seo se ka ba se dirile gore ba ikwe ba paletšwe. Julio, * yoo a hlanketšego e le mogolo ka nywaga ya ka godimo ga e 20 kua Amerika Borwa o itše: “Go lokišeletša dipolelo, go etela bana babo rena le go diša ditho tša phuthego e be e le karolo e kgolo ya bophelo bja ka! Gateetee ke ile ka lahlegelwa ke tokelo ye gomme seo sa dira gore ke ikwe ke se na mohola. Ye e be e le nako e kwešago bohloko kudu.” Lehono Julio o boetše o hlankela e le mogolo.
“LE TŠEE SE KA MOKA E LE LETHABO”
Morutiwa Jakobo o ngwadile gore: “Bana bešo, ge le gahlana le meleko e fapafapanego, le tšee se ka moka e le lethabo.” (Jak. 1:2) Jakobo o be a bolela ka meleko yeo e tlišwago ke tlaišo le go se phethagale ga rena. O boletše ka dikganyogo tša boithati, go beba sefahlego le tše dingwe. (Jak. 1:14; 2:1; 4:1, 2, 11) Ge Jehofa a re laya, re ka kwa bohloko kudu. (Baheb. 12:11) Eupša diteko tše bjalo ga se tša swanela go re amoga lethabo.
Gaešita le ge re tšeetšwe ditokelo tše itšego ka phuthegong, re sa dutše re na le sebaka sa go hlahloba tumelo ya rena le go bontšha gore re rata Jehofa. Le gona re ka naganišiša ka lebaka leo re bego re hlankela ka lona. Na e be e le gore re ikhole, goba na re ile ra katanela go fihlelela tokelo e bjalo ka gobane re be re rata Modimo e bile re kgodišegile gore phuthego ke ya gagwe le gore e swanelwa ke go hlokomelwa ka lerato? (Dit. 20:28-30) Bao e kilego ya ba bagolo gomme ga bjale ba tšwela pele ba dira tirelo e kgethwa, ba bontšha bohle, go akaretša le Sathane gore ba rata Jehofa e le ka kgonthe.
Ge Kgoši Dafida a be a laiwa ka baka la ge a dirile dibe tše dikgolo, o ile a amogela tayo gomme a lebalelwa. Dafida o opetše ka gore: “Go thaba yo a swaretšwego molato wa gagwe, yoo sebe sa gagwe se khupeditšwego. Go thaba motho yoo Jehofa a sa mmalelego molato pegong ya gagwe, le yo moya wa gagwe o se nago bofora.” (Ps. 32:1, 2) Tayo e ile ya thuša Dafida gomme ga go pelaelo gore e ile ya mo dira modiši yo botse wa batho ba Modimo.
Gantši bana babo rena bao ba kilego ba hlankela e le bagolo e ba badiši ba babotse le go feta ge ba bušeditšwe ditokelo tšeo. Yo mongwe wa bagolo bao o itše: “Ga bjale ke kwešiša gakaone tsela yeo ke swanetšego go swaragana le bao ba dirago diphošo.” Mogolo yo mongwe o itše: “Ga bjale ke tšeela godimo kudu tokelo ya go hlankela bana babo rena.”
NA O KA HLANKELA GAPE?
Mopsalme o ngwadile gore: “[Jehofa] a ka se dule a nyaka diphošo ka dinako tšohle.” (Ps. 103:9) Ka gona, ga se ra swanela go nagana gore Modimo a ka se tsoge a botile gape motho yo a kilego a dira sebe se segolo. Ricardo, yoo a ilego a lahlegelwa ke tokelo ya go ba mogolo ka morago ga go hlankela ka nywaga e mentši o re: “Ke ile ka nyamišwa kudu ke diphošo tša ka. Ke ile ka fetša nako e telele ke sa nyake go hlankela bana bešo gape ke le mogolo ka ge ke be ke ikwa ke sa swanelege. Ke be ke nagana gore nka se kgone go bontšha bana bešo gore ba ka mpota gape. Eupša ka ge ke thabela go thuša ba bangwe, ke ile ka kgona go swara dithuto tša Beibele, go kgothatša bana babo rena Holong ya Mmušo le go šoma le bona tirelong ya tšhemo. Seo se ile sa nthuša gore ke ikwe ke ikholofela gape, gomme ga bjale ke boetše ke hlankela ke le mogolo.”
Go boloka sekgopi go ka šitiša ngwanabo rena go hlankela e le mogolo. Ruri go kaone gore re swane le mohlanka wa Jehofa e lego Dafida, yoo a ilego a swanelwa ke go tšhabela Kgoši Saulo wa lehufa! Dafida o ile a gana go itefetša go Saulo, gaešita le ge dibaka tša go dira bjalo di ile tša tšwelela. (1 Sam. 24:4-7; 26:8-12) Ge Saulo a be a bolailwe ntweng, Dafida o ile a mo llela, a bolela ka yena le morwa wa gagwe Jonathane e le batho bao “ba rategago le bao ba bego ba kgahliša.” (2 Sam. 1:21-23) Dafida ga se a ka a boloka sekgopi.
Ge e ba o nagana gore bana babo rena ba ile ba se go kwešiše goba ba go swara ka go hloka toka, o se ke wa boloka sekgopi. Ka mohlala, ge William a be a tšeelwa ditokelo ka morago ga go hlankela e le mogolo ka nywaga e ka bago e 30 kua Brithania, o ile a bolokela bagolo ba itšego sekgopi. Ke’ng seo se thušitšego William gore a boele a be le pono e nepagetšego? O itše: “Go bala puku ya Jobo go ile gwa nkgothatša kudu. Ge e ba Jehofa a ile a thuša Jobo go lebalela bagwera ba gagwe ba bararo, go ra gore le nna O be a tla nthuša gore ke lebalele bagolo bao ba Bakriste!”—Jobo 42:7-9.
MODIMO O ŠEGOFATŠA BAO BA BOELAGO BA HLANKELA E LE BADIŠI
Ge e ba o ile wa kgetha go kgaotša go hlankela o le mogolo, o swanetše go naganišiša ka mabaka ao a dirilego gore o tšee phetho yeo. Na o be o imetšwe ke mathata a gago? Na o ile wa kgaotša go ba mogolo ka gobane o ile wa thoma go phegelela dilo tše dingwe bophelong? Na o ile wa nyamišwa ke go se phethagale ga batho ba bangwe? Go sa šetšwe gore bothata e be e le eng, gopola gore o be o kgona go thuša ba bangwe ka ditsela tše dintši ge o be o le mogolo. Dipolelo tša gago di be di ba matlafatša, mohlala wa gago o ba kgothatša gomme maeto a gago a bodiši a be a ba thuša go kgotlelela diteko. Modiro wo o bego o o dira o le mogolo yo a botegago o be o thabiša pelo ya Jehofa, go etša ge le wena o be o go thabiša.—Die. 27:11.
Jehofa o thušitše banna bao ba kilego ba hlankela e le bagolo gore ba boele ba thabe le go tsošološa kganyogo ya go etelela pele ka phuthegong. Ge e ba o ile wa kgetha go kgaotša go hlankela o le mogolo goba o ile wa tšeelwa tokelo yeo, o ka boela wa “katanela go fihlelela bolebeledi.” (1 Tim. 3:1) Paulo ‘ga se a ka a kgaotša go rapelela’ gore Bakriste ba kua Kolose ba tlatšwe tsebo e nepagetšego ya thato ya Modimo “e le gore [ba] sepele ka mo go swanetšego Jehofa gore [ba] mo kgahliše ka mo go tletšego.” (Bakol. 1:9, 10) Ge e ba o ka ba le tokelo ya go hlankela o le mogolo gape, kgopela Jehofa gore a go nee matla, go se fele pelo le lethabo. Mehleng ye ya bofelo, batho ba Modimo ba hloka thekgo ya moya ya badiši ba lerato. Na o ka kgona go matlafatša bana beno le go ithaopela go dira bjalo?
^ ser. 3 Maina a mangwe a fetotšwe.


c: text/html

text:
EKIŠANG TUMELO YA BONA | MARIA
O Ile a Kgotlelela Tšhoša
MARIA o be a kwatame ka matolo gomme bohloko bja gagwe bo tseneletše wa go se hlalosege. Ditsebeng tša gagwe go be go sa duma sello sa morwa wa gagwe sa mafelelo ge a be a ehwa ka morago ga gore a hlokofatšwe lebaka la diiri. Go be go swifetše mosegareng wa sekgalela. Bjale lefase le ile la šišinyega o šoro. (Mateo 27:45, 51) Maria o be a bona eka Jehofa o be a tsebiša lefase gore o be a kwešitšwe bohloko kudu ke lehu la Jesu Kriste go feta motho le ge e le ofe yo mongwe.
Maria o ile a llela morwa wa gagwe ge seetša sa thapama se be se tloša leswiswi leo le bego le apareditše Gologotha goba Lefelo la Magata. (Johane 19:17, 25) Go ka direga gore o be a gopola dilo tše dintši kudu. Kgopolo e nngwe yeo e ka bego e ile ya mo tlela e ka ba e be e le tiragalo ya nywageng e ka bago e 33 pele ga moo. Ge yena le Josefa ba be ba sa tšwa go iša leseana la bona le bohlokwa tempeleng kua Jerusalema, mokgalabje yo a bitšwago Simeone o ile a a budulelwa gore a bolele boporofeta. O ile a bolela e sa le pele ka dilo tše dikgolo tšeo di bego di tla diragalela Jesu, eupša a oketša ka gore ka letšatši le lengwe Maria o be a tla kwa eka o phuleletšwa ka tšhoša e telele. (Luka 2:25-35) Iring ye ya tlalelo, e be e le gona a kwešišago ka botlalo therešo ya mantšu ao.
Go thwe lehu la ngwana a nnoši wa motho ke tahlegelo e šoro le e bohloko kudu yeo motho a ka lebeletšanago le yona. Lehu ke lenaba le sehlogo, gomme ka moka ga rena le re kweša bohloko ka tsela le ge e le efe. (Baroma 5:12; 1 Bakorinthe 15:26) Na go a kgonega go kgotlelela bohloko bjoo? Ge re dutše re hlahloba bophelo bja Maria go tloga ge Jesu a be a thoma bodiredi bja gagwe go fihla nakong ya lehu la gagwe le ka moragonyana ga moo, re tla ithuta mo gontši ka tumelo yeo e thušitšego Maria go kgotlelela tšhoša ya manyami.
“SE SENGWE LE SE SENGWE SEO A LE BOTŠAGO SONA, LE SE DIRE”
A re boeleng morago nywageng e meraro le seripa e fetilego: Maria o ile a belaela gore go tla phetogo e itšego. Gaešita le motsaneng wa Natsaretha, batho ba be ba bolela ka Johane Mokolobetši le molaetša wa gagwe o tutuetšago wa tshokologo. Maria o be a bona gore morwa wa gagwe yo mogolo o be a lebelela ditaba tšeo e le sešupo; e be e le nako ya gore Jesu a thome bodiredi bja gagwe. (Mateo 3:1, 13) Go se be gona ga Jesu go be go tla bolela gore Maria le ba lapa la gagwe ba tla lebeletšana le diphetogo tše di fapafapanego. Ka baka la’ng?
Go bonagala eka monna wa Maria e lego Josefa o be a šetše a hwile. Ge e ba go be go le bjalo, Maria o be a sa thome go lahlegelwa. * Ga bjale Jesu o be a sa bitšwe “morwa wa mmetli” feela eupša o be a bitšwa “mmetli.” Go molaleng gore Jesu o be a tšwetša pele kgwebo ya tatagwe gomme a šetše a thomile go hlokomela lapa labo, leo le bego le na le bonyenyane bana ba tshelelago bao ba belegwego ka morago ga gagwe. (Mateo 13:55, 56; Mareka 6:3) Gaešita le ge e ba Jesu a be a tlwaetša Jakobo
Jesu o ile a ya go Johane a yo kolobetšwa, ke moka a ba Motlotšwa wa Modimo, goba Mesia. (Luka 3:21, 22) Ke moka o ile a thoma go kgetha baapostola ba gagwe. Le ge modiro wa gagwe o be o akgofile, o be sa dutše a ipha nako ya go ithabiša le ba lapa le bagwera. O ile a ya monyanyeng wa lenyalo a na le mmagwe, barutiwa ba gagwe le bana babo ba madi kua Kana, yeo go bonagalago e be e le motse wo o lego mmotong le wo o lego bokgoleng bja dikhilomithara tše e ka bago tše 13 go tloga Natsaretha. Nakong ya monyanya, Maria o ile a lemoga gore go na le bothata. Mohlomongwe o be a lemoga gore ba bangwe ba lapa labo banyalani ba be ba lebelelana ba bontšha ba tšhogile e bile ba sebelana ba sa fetše. Ba be ba feletšwe ke beine! Ka setšo sa gabo bona, tlhaelelo e bjalo nakong ya ge baeng ba le gona e be e tla leša lapa dihlong gomme ya senya tiragalo yeo o šoro. Maria o ile a ba kwela bohloko gomme a yo botša Jesu.
O ile a botša morwa wa gagwe gore:“Ga ba na beine.” O be a letetše gore a dire’ng? Re ka fo inaganela, eupša o be a tseba gore morwa wa gagwe e be e le motho yo mogolo yo a bego a ka dira dilo tše dikgolo. Mohlomongwe o be a holofetše gore o tla thoma nakong yeo. Ge e le gabotse o be a re go yena, “Morwa, thuša hle!” Karabelo ya Jesu e ka ba e ile ya mo makatša. O itše: “Go re’ng seo se swanetše go tshwenya nna le wena?” Mantšu a Jesu a be a sa bontšhe lenyatšo, gaešita le ge a ile a kwelwa thoko ka tsela yeo. Lega go le bjalo, mantšu a gagwe a fetiša kgalemelo e botho. Jesu o be a gopotša mmagwe gore o be a tloga a sa swanela go mmotša selo mabapi le kamoo a swanetšego go phetha bodiredi bja gagwe ka gona; yeo e be e le taba ya Tatagwe, Jehofa.
Maria o ile a amogela phošollo ya morwa wa gagwe, ka ge e be e le mosadi yo a kgomegago gabonolo le yo a ikokobeditšego. O ile a ya go bao ba bego ba šoma monyanyeng gomme a fo re: “Se sengwe le se sengwe seo a le botšago sona, le se dire.” Maria o ile a lemoga gore o be a se sa swanetše go laela morwa wa gagwe, go e na le moo, yena le ba bangwe ba be ba swanetše go hwetša tlhahlo go Jesu. Jesu yena o be a kwela batho bao ba sa tšwago go nyalana bohloko, go swana le mmagwe. O ile a dira mohlolo wa gagwe wa mathomo, a fetoša meetse gore e be beine. Mafelelo e bile a fe? “Barutiwa ba gagwe ba [ile ba] dumela go yena.” Maria le yena o ile a dumela go Jesu. O be a sa mo lebelele feela e le morwa wa gagwe eupša e le Morena le Mophološi wa gagwe.
Batswadi lehono ba ka ithuta mo gontši tumelong ya Maria. Ke therešo gore ga go na motho yo a kilego a godiša ngwana yo a swanago tlwaa le Jesu. Eupša ge ngwana le ge e le ofe e eba motho yo mogolo, go sa šetšwe gore ga se a phethagala, phetogo yeo e ka mo tlišetša ditlhohlo. Motswadi a ka no tšwela pele a swara morwa goba morwedi bjalo ka ngwana, le ge tshwaro e bjalo e ka no ba e se sa swanela. (1 Bakorinthe 13:11) Motswadi a ka thuša bjang ngwana yo a godilego? Tsela e nngwe ke gore a kgodišege e le ka kgonthe gore morwa goba morwedi yo a botegago o tla tšwela pele a diriša dithuto tša Beibele gomme a feleletša ka go amogela ditšhegofatšo tša Jehofa. Go bontšha ga motswadi tumelo le kgodišego ka boikokobetšo go ka hola bana bao ba gotšego. Ga go pelaelo gore Jesu o be a tšeela godimo thekgo ya Maria nywageng ya ka morago yeo e bego e tletše ka ditiragalo.
“BANA BABO BA BE BA . . . SA DUMELE GO YENA”
Diebangedi di re botša ganyenyane ka Maria nywageng e meraro le seripa ya bodiredi bja Jesu. Lega go le bjalo, gopola gore e ka ba e be e le mohlologadi
Ka gona, go ka direga gore o be a dutše gare ga batheetši nakong ya ge Jesu a be a bolela sinagogeng kua Natsaretha. O swanetše go ba a ile a thaba kudu ge a be a ekwa morwa wa gagwe a tsebiša gore boporofeta bja mabapi le Mesia bjo bo begilwego nywagakgolong e mentši e fetilego ga bjale bo be bo phethagala ka yena! Lega go le bjalo, o swanetše go ba a be a kwešwa bohloko ke go bona gore Banatsaretha ba gabo ba be ba sa amogele morwa wa gagwe. Ba ile ba ba ba leka go bolaya morwa yoo!
Se sengwe seo se bego se kweša bohloko e be le tsela yeo barwa ba bangwe ba gagwe ba bego ba itshwara ka yona go Jesu. Re ithuta go Johane 7:5 gore bana babo Jesu ba bane ba be ba sa dumele seo mmago bona a bego a se dumela. Re bala ka gore: “Bana babo ba be ba . . . sa dumele go yena.” Ge e le ka dikgaetšedi tša Jesu—tšeo bonyenyane e bego e le tše pedi—Beibele ga e bolele selo ka tšona. * Ka baka leo, Maria o be a tseba bohloko bjo bo sa tlwaelegago bja go dula lapeng leo le nago le dipono tše di sa swanego tša bodumedi. O ile a swanelwa ke go katanela tekatekano ya gore a dule a botegela therešo ya Modimo mola a le gare a šomela go fihlelela dipelo tša ditho tša lapa la gagwe ntle le gore a di fekeetše le go lwa le tšona.
Lebakeng le lengwe, sehlopha sa ba leloko la gabo
Na o dula lapeng leo le aroganego bodumeding? Tumelo ya Maria e ka go ruta go gontši kudu. Ga se a ka a hloboga ba leloko la gabo bao ba bego ba sa dumele. Go e na le moo, o ile a kgetha go ba bontšha gore tumelo ya gagwe e be e mo tlišetša lethabo le khutšo ya monagano. Ka lehlakoreng le lengwe, o ile a dula a thekga morwa wa gagwe yo a botegago. Na o be a hlologela Jesu? Na ka dinako tše dingwe o be a duma eka a ka be a sa dula ka gae a na le yena le lapa la gagwe? Ge e ba go le bjalo, o ile a kgona go itshwara. O ile a tšea go thekga Jesu le go mo kgothatša e le tokelo. Na le wena o ka thuša bana ba gago ka mo go swanago gore ba etiše Modimo pele maphelong a bona?
“TŠHOŠA E TELELE E TLA PHULELETŠA MOYA WA GAGO”
Na go dumela ga Maria go Jesu go ile gwa putswa? Jehofa ka mehla o putsa batho bakeng sa tumelo, gomme ga go pelaelo gore Maria le yena o ile a putswa ka mo go swanago. (Baheberu 11:6) E fo akanya gore o ile a ikwa bjang ge a ekwa morwa wa gagwe a bolela goba a ekwa dipego mabapi le dithero tša gagwe ka ba bangwe bao ba ikwetšego tšona.
Dipapišong tša morwa wa gagwe, na Maria o ile a kwa Jesu a eleletša ka dilo tša bjaneng bja gagwe ge a be a gola kua Natsaretha? Ge Jesu a be a bolela ka mosadi yo a bego a swiela ntlo ya gagwe gore a nyake tšhelete ya tšhipi yeo e timetšego, yo a šilago bupi bja go apea senkgwa, goba yo a tšhumago lebone gomme a le bea godimo ga sehlomapone, na Maria o ile a nagana ka mošemanyana yoo a bego a na le yena ge a be a šoma mešomo ya gagwe ya letšatši le letšatši? (Luka 11:33; 15:8, 9; 17:35) Ge Jesu a be a re joko ya gagwe e botho gomme morwalo wa gagwe o bohwefo, na Maria o ile a nagana kgale thapameng e nngwe e kgahlišago ge a be a bogetše Josefa a ruta Jesu yo monyenyane gore a dire le go betla joko ka kelohloko e le gore e se ke ya kokonela phoofolo yeo e e rwalago? (Mateo 11:30) Ga go pelaelo gore Maria o ile a kgotsofala kudu ge a naganišiša ka tokelo yeo Jehofa a mo filego yona bophelong
Lega go le bjalo, Maria o ile a dula a ikokobeditše. Le ka mohla morwa wa gagwe ga se a ka a mo nea theto, go sa bolelwe ka go mo rapela. Nakong ya bodiredi bja gagwe, mosadi yo mongwe lešabeng o ile a goelela ka gore mmago Jesu o swanetše go ba a thabile kudu gore o mmelege. Jesu o ile a araba ka gore: “Aowa, go e na le moo, go thaba bao ba kwago lentšu la Modimo gomme ba le boloka!” (Luka 11:27, 28) Le gona ge ba bangwe lešabeng ba be ba šupetša Jesu gore mmagwe le bana babo ba be ba le kgauswi, o ile a ba botša gore bao ba dumelago e be e le bona bommagwe le bana babo e le ka kgonthe. Go e na le gore a kgopišege, ruri Maria o ile a kwešiša ntlha ya Jesu, ya gore ditlemo tša moya di bohlokwa kudu go feta tša nama.
Le gona, bohloko bjoo Maria a bo kwelego ge a be a bona morwa wa gagwe a ehwa gabohloko koteng ya tlhokofatšo ga bo hlalosege. Hlatse yeo e bonego ka mahlo ge Jesu a bolawa, e lego moapostola Johane, ka morago o ile a akaretša tlhaloso ye e nabilego pegong ya gagwe ka gore: Nakong ya tlhokofatšo yeo, Maria o be a eme “hleng ga kota ya Jesu ya tlhokofatšo.” Go be go se na seo se ka thibelago mma yoo yo a botegago le yo lerato gore a eme hleng ga morwa wa gagwe go fihla bofelong. Jesu o ile a mmona, gomme gaešita le ge a be a hema gabohloko kudu gomme a thatafalelwa kudu ke go ntšha mantšu, o ile a bolela. O ile a laela gore mmagwe a hlokomelwe ke moapostola Johane yo a rategago. Ka ge bana babo Jesu ba madi ba be ba sa tšwa e eba badumedi, Jesu o ile a re Maria a hlokomelwe ke molatedi wa gagwe yo a botegago, e sego bona. Ka go re’alo, Jesu o ile a bontšha kamoo go lego bohlokwa ka gona gore motho yo a nago le tumelo a hlokomele ba gabo, kudukudu ge go tliwa dinyakweng tša bona tša moya.
Ge mafelelong Jesu a ehwa, Maria o ile a kwa bohloko bjo go bego go boletšwe ka bjona e sa le pele kgale kudu, tšhoša e telele yeo e phuleletšago ya manyami. Ge e ba re thatafalelwa ke go akanya tekanyo ya manyami a gagwe, gona re tloga re ka se kgone go akanya ka lethabo leo a ilego a ba le lona matšatši a mararo ka morago ga moo! Maria o ile a bona mohlolo o mogolo wa go e feta ka moka
La mafelelo ge go bolelwa ka Maria ke ge a le dibokeng le barwa ba gagwe, ba rapela. A phetho e botse gakaakang ya pego ya Maria, gomme o tloga a šiile mohlala o mobotse! Ka baka la tumelo ya gagwe, o ile a kgotlelela tšhoša ya manyami gomme mafelelong a amogela moputso wa letago. Ge e ba re ekiša tumelo ya gagwe, le rena re tla kgotlelela bohloko le ge e le bofe bjoo re bo bakelwago ke lefase le le thata gomme re tla thabela meputso yeo e fetago yeo re ka e akanyago.
^ ser. 8 Ka morago ga gore go bolelwe ka Josefa tiragalong yeo e diregilego ge Jesu a na le nywaga e 12, ga go sa bolelwa ka yena pegong ya Ebangedi. Ka morago ga moo, go bolelwa ka mmago Jesu le bana ba gagwe ba bangwe eupša e sego ka Josefa. Ke gatee feela moo Jesu a bitšwago “morwa wa Maria” go sa bolelwe ka Josefa.
^ ser. 16 Josefa e be e se tatago Jesu wa madi, ka gona bana babo Jesu e be e le bana babo le dikgaetšedi tša gagwe ka motswadi o tee.

robotstxt: allowed

filter: keep


text:
KGAOLO 20
“Ké wa Pelo e Bohlale”—E Bile o Ikokobeditše
1-3. Ke ka baka la’ng re ka kgodišega gore Jehofa o ikokobeditše?
TATE o nyaka go fetišetša thuto ya bohlokwa ngwaneng wa gagwe yo monyenyane. O fišegela go fihlelela pelo ya gagwe. Ke mogato ofe wo a swanetšego go o gata? Na o swanetše go okamela ngwana ka go mo tšhošetša gomme a diriše polelo e bogale? Goba na o swanetše go inama gore a be boemong bja go ka lekana le bja ngwana gomme a bolele ka tsela e bonolo le yeo e ipiletšago? Ka kgonthe tate yo bohlale le yo a ikokobeditšego o tla kgetha mokgwa o bonolo.
2 Jehofa ke Tate wa mohuta mang—na ke yo a ikgodišago goba yo a ikokobeditšego, yo bogale goba yo bonolo? Jehofa o tseba tšohle e bile ke yo a nago le bohlale bjo bo feletšego. Lega go le bjalo, na o hlokometše gore tsebo le bohlale ga se gore di dira gore batho e be bao ba ikokobeditšego? Bjalo ka ge Beibele e bolela, “tsebo yona e a gogomoša.” (1 Ba-Korinthe 3:19; 8:1, PK) Eupša Jehofa yo e lego “wa pelo e bohlale,” e bile o ikokobeditše. (Jobo 9:4) Se ga se bolele gore ke wa boemo bja tlasana ka tsela e itšego goba yo a hlaelelwago ke letago, eupša se bolela gore ke yo a se nago boikgogomošo. Ke ka baka la’ng go le bjalo?
3 Jehofa ke yo mokgethwa. Ka gona boikgogomošo, e lego seka seo se šilafatšago, ga se gona mo go yena. (Mareka 7:20-22) Go feta moo, ela hloko seo moporofeta Jeremia a se boletšego ka Jehofa: “Ka ntle le pelaelo moya wa gago [Jehofa ka boyena] o tla di gopola gomme o iname ka godimo ga-ka.” * (Dillo tša Jeremia 3:20, NW) Akanya! Jehofa, Morena yo a Phagamego wa legohle, o be a ikemišeditše go ‘inama’ goba a be boemong bja Jeremia, e le gore a nee motho yoo yo a sa phethagalago tlhokomelo e rategago. (Psalme 113:7) Ee, Jehofa o ikokobeditše. Eupša boikokobetšo bjoo Modimo a bo bonagatšago bo akaretša’ng? Bo tswalana bjang le bohlale? Le gona ke ka baka la’ng e le bja bohlokwa go rena?
Kamoo Jehofa a Ipontšhago e le yo a Ikokobeditšego
4, 5. (a) Boikokobetšo ke’ng, bo bonagatšwa bjang gomme ke ka baka la’ng le ka mohla bo sa swanela go tšewa ka phošo e le bofokodi goba bofšega? (b) Jehofa o ile a bonagatša bjang boikokobetšo ditirišanong tša gagwe le Dafida, gomme boikokobetšo bja Jehofa ke bja bohlokwa gakaaka’ng go rena?
4 Boikokobetšo ke boipoetšo bja monagano, go se be le boikgogomošo le boikgantšho. Ka ge e le seka sa ka gare sa pelo, boikokobetšo bo bonagala dikeng tše bjalo ka bonolo, go se fele pelo le teka-tekano. (Ba-Galatia 5:22, 23) Lega go le bjalo, dika tše tša go bontšha go boifa Modimo ga se tša swanela go tšewa ka phošo e le bofokodi goba bofšega. Ga di sepedišane le bogale bja Jehofa bja go loka goba go diriša ga gagwe matla a senyago. Go e na le moo, ka boikokobetšo le bonolo bja gagwe, Jehofa o bontšha matla a gagwe a magolo, matla a gagwe a go kgona go itshwara ka mo go phethagetšego. (Jesaya 42:14) Boikokobetšo bo tswalana bjang le bohlale? Puku e nngwe ya ditšhupetšo yeo e lego mabapi le Beibele e re: “Boikokobetšo mafelelong bo hlaloswa . . . e le go hloka boithati e bile ke motheo o nyakegago bakeng sa bohlale.” Ka gona, bohlale bja kgonthe bo ka se kgone go ba gona ka ntle le boikokobetšo. Boikokobetšo bja Jehofa bo re hola bjang?
Tate yo bohlale o dirišana le bana ba gagwe ka boikokobetšo le ka boleta
5 Kgoši Dafida o ile a opelela Jehofa a re: “O nthswariša kôtsê ya phološô ya xaxo, O nthêkxa ka tsôxô la xaxo le letona, O nkxodišitše ka bolêta [“boikokobetšo,” NW] bya xaxo.” (Psalme 18:35) Ge e le gabotse, Jehofa o ile a itheošetša boemong bja tlasana gore a kgone go dirišana le motho yo yo a sa phethagalago, a mo šireletša le go mo thekga letšatši le letšatši. Dafida o ile a lemoga gore ge e ba a be a tla hwetša phološo—le gore mafelelong a fihlelele tekanyo e itšego ya bogolo e le kgoši—e be e tla ba feela ka go rata ga Jehofa gore a ikokobetše ka tsela ye. Ka kgonthe, ke mang go rena yo a bego a ka ba le kholofelo le ge e le efe ya phološo ge nkabe Jehofa e be e se yo a ikokobeditšego, yo a ikemišeditšego go itheošetša boemong bja tlasana e le gore a dirišane le rena e le Tate yo bonolo le yo lerato?
6, 7. (a) Ke ka baka la’ng Beibele le ka mohla e sa bolele ka Jehofa e le yo a ipoeditšego? (b) Ke tswalano efe e lego gona magareng ga boleta le bohlale, gomme ke mang yo a beago mohlala o mogolo tabeng ye?
6 Ke mo go lemogegago gore go na le phapano magareng ga boikokobetšo le boipoetšo. Boipoetšo ke seka se sebotse seo batho ba botegago ba swanetšego go se hlagolela. Ka go swana le boikokobetšo, bo tswalanywa le bohlale. Ka mohlala, Diema 11:2 e re: “Bohlale bo na le moipoetši.” Lega go le bjalo, Beibele ga e ke e bolela ka Jehofa e le yo a nago le boipoetšo. Ke ka baka la’ng go se bjalo? Go etša ge bo dirišwa ka Mangwalong, boipoetšo bo bontšha go lemoga ga motho ka mo go swanetšego mafokodi a gagwe. Yo Matla ohle ga a na mafokodi ka ntle le ao a ithwešago ona ka baka la ditekanyetšo tša gagwe tša go loka. (Mareka 10:27; Tito 1:2) Go feta moo, ka ge e le Yo a Phagamego Kudu, ga a ipee ka tlase ga motho le ge e le ofe. Ka gona seka sa boipoetšo se tloga se sa šome go Jehofa.
7 Lega go le bjalo, Jehofa o ikokobeditše e bile ke yo boleta. O ruta bahlanka ba gagwe gore go nyakega boleta bakeng sa go ba le bohlale bja kgonthe. Lentšu la gagwe le bolela ka “boleta bja bohlale.” * (Jakobo 3:13, PK) Ela hloko mohlala wa Jehofa tabeng ye.
Ka Boikokobetšo Jehofa o Aba Boikarabelo le go Theetša
8-10. (a) Ke ka baka la’ng e le mo go lemogegago gore Jehofa o bontšha boikemišetšo tabeng ya go aba boikarabelo le go theetša? (b) Yo Matla ohle o ile a dirišana bjang ka boikokobetšo le barongwa ba gagwe?
8 Go na le bohlatse bjo bo ruthetšago pelo bja boikokobetšo bja Jehofa boikemišetšong bja gagwe bja go aba boikarabelo le go theetša. Taba ya gore o a theetša ke e makatšago; Jehofa ga a nyake thušo goba keletšo. (Jesaya 40:13, 14; Ba-Roma 11:34, 35) Lega go le bjalo, Beibele e re botša leboelela gore Jehofa o itheošetša boemong bja tlasana ka ditsela tše.
9 Ka mohlala, nagana ka tiragalo e kgolo e diregilego bophelong bja Aborahama. Aborahama o ile a ba le baeng ba bararo, bao yo mongwe wa bona a ilego a mmitša “Jehofa.” Ge e le gabotse baeng e be e le barongwa, eupša yo mongwe wa bona o be a tlile ka leina la Jehofa gomme o be a dira dilo ka leina la Gagwe. Ge morongwa yoo a be a bolela le go dira dilo, ge e le gabotse e be e le Jehofa yo a bego a bolela le go dira dilo. Ka mokgwa wo, Jehofa o ile a botša Aborahama gore O kwele “tumô ya Sodoma le Gomora” e kgolo. Jehofa o itše: “A nke ke foloxêlê xôna ke bônê xe ba dirile ka moka tšeo di fihlilexo xo nna ka tumô ya bôná; ’me xe xo se’ byalo, ke tsebê.” (Genesi 18:3, 20, 21) Go ba gona, molaetša wa Jehofa o be o sa bolele gore Ramatla-ohle o be a tla ‘fologa’ ka boyena. Go e na le moo, o ile a buša a romela barongwa gore ba yo mo emela. (Genesi 19:1) Ka baka la’ng? Na Jehofa yo a bonago tšohle o be a ka se ‘tsebe’ boemo bja kgonthe bja tikologo yeo ka boyena? Ruri ga go bjalo. Eupša go e na le moo, Jehofa ka boikokobetšo o ile a nea barongwa bao kabelo ya go lekodišiša boemo le go etela Lota le lapa la gagwe kua Sodoma.
10 Go feta moo, Jehofa o a theetša. Lebakeng le lengwe o ile a kgopela barongwa ba gagwe gore ba šišinye ditsela tše di fapa-fapanego tša go ka wiša Kgoši Ahaba yo kgopo. Jehofa o be a sa nyake thušo e bjalo. Lega go le bjalo, o ile a amogela tšhišinyo ya morongwa yo mongwe gomme a mo roma gore a yo dira ka mokgwa woo. (1 Dikxoši 22:19-22) Na bjoo e be e se boikokobetšo?
11, 12. Aborahama o ile a bona bjang boikokobetšo bja Jehofa?
11 Jehofa o bile o ikemišeditše go theetša batho ba sa phethagalago bao ba kganyogago go bolela matshwenyego a bona. Ka mohlala, ge Jehofa a be a botša Aborahama la mathomo ka maikemišetšo a Gagwe a go fediša Sodoma le Gomora, monna yoo yo a botegago o ile a tlabega. Aborahama o itše: “Xo dira byalo a di bê kxolê le wêna,” gomme a oketša ka gore: “Naa Moahlodi wa lefase ka moka a ka se dirê se se swanetšexo naa”? O ile a botšiša ge e ba Jehofa a be a tla phološa metse ge e ba go be go ka hwetšwa batho ba lokilego ba 50 moo. Jehofa o ile a mo kgonthišetša gore O be a tla dira bjalo. Eupša Aborahama o ile a botšiša gape, a theošetša palo go 45, ke moka a e iša go 40, bjalo, bjalo. Go sa šetšwe dikgonthišetšo tša Jehofa, Aborahama o ile a phegelela go fihlela ge palo e theogetše tlase e le lesome. Mohlomongwe ka nako yeo Aborahama o be a se a hlwa a kwešiša ka mo go feletšego kamoo Jehofa e lego wa kgaugelo ka gona. Go sa šetšwe seo, Jehofa ka go se fele pelo le ka boikokobetšo o ile a dumelela mogwera yo e lego mohlanka wa gagwe Aborahama gore a bolele matshwenyego a gagwe ka tsela ye.—Genesi 18:23-33.
12 Ke batho ba bakae ba bohlale le ba rutegilego bao ba bego ba ka theetša ka go se fele pelo gakaakaa motho wa bohlale bja tlasana kudu? * Ke kamoo boikokobetšo bja Modimo wa rena bo lego ka gona. Poledišanong yona yeo, Aborahama gape o ile a thoma go bona gore Jehofa ke “wa xo se fêlê pelo.” (Ekisodo 34:6) Mohlomongwe ka go lemoga gore o be a se na tshwanelo ya go belaela mediro ya Yo Godimo-dimo, Aborahama o ile a kgopela gabedi gore: “Mong’a-ka a se kê a befêlwa.” (Genesi 18:30, 32) Ee, Jehofa ga se a ka a befelwa. Ka kgonthe o na le “boleta bja bohlale.”
Jehofa o na le Teka-tekano
13. Ke’ng seo se bolelwago ke lentšu “teka-tekano” bjalo ka ge le dirišitšwe ka Beibeleng, gomme ke ka baka la’ng lentšu le le hlalosa Jehofa ka mo go swanetšego?
13 Boikokobetšo bja Jehofa bo bonagala ka seka se sengwe gape se sebotse—teka-tekano. Ka manyami seka se ke seo se hlaelelago bathong ba sa phethagalago. Ga se feela gore Jehofa o ikemišeditše go theetša dibopiwa tša gagwe tše bohlale eupša o bile o ikemišeditše go feto-fetoga le maemo ge e ba go dira bjalo go sa thulane le melao ya gagwe ya motheo ya go loka. Bjalo ka ge le dirišwa ka Beibeleng, lentšu “teka-tekano” ge e le gabotse le bolela “go feto-fetoga le maemo.” Seka se le sona ke leswao la bohlale bja Modimo. Jakobo 3:17, NW e re: “Bohlale bjo bo tšwago godimo bo na le . . . teka-tekano.” Ke ka kgopolo efe Jehofa yo a nago le bohlale bjo bo feletšego e lego yo a nago le teka-tekano? Gare ga dilo tše dingwe, ke yo a feto-fetogago le maemo. Gopola gore leina la gagwe le re ruta gore Jehofa o itira gore a be selo le ge e le sefe seo se nyakegago e le gore a phethagatše merero ya gagwe. (Ekisodo 3:14, bapiša le NW.) Na seo ga se bontšhe moya wa go feto-fetoga le maemo le teka-tekano?
14, 15. Pono ya Hesekiele ya koloi ya Jehofa ya legodimong e re ruta’ng mabapi le mokgatlo wa Jehofa wa legodimong, gomme o fapana bjang le mekgatlo ya lefase?
14 Go na le temana ya Beibele e lemogegago yeo e re thušago gore re thome go kwešiša go ba ga Jehofa yo a feto-fetogago le maemo. Moporofeta Hesekiele o ile a newa pono ya mokgatlo wa Jehofa wa legodimong wa dibopiwa tša moya. O ile a bona koloi ya bogolo bjo bo tlabago, “senamelwa” sa Jehofa ka noši seo se dulago se le ka tlase ga taolo ya Gagwe. Seo se bego se kgahliša kudu ke tsela yeo se bego se sepela ka gona. Maotwana a magolo a be a e-na le mahlakore a mane gomme a tletše mahlo e le gore a kgone go bona gohle gomme a kgone go leba ka lehlakoreng le lengwe ka bjako, ka ntle le go ema goba go retologa. Le gona koloi ye e kgolo e be e sa swanelwe ke go kgokologa ka boima go swana le senamelwa se se sa laolegego gabonolo seo se dirilwego ke motho. E be e kgona go sepela ka lebelo la legadima, gaešita le go retologa ka mokgwa wa khutlo-tsepa! (Hesekiele 1:1, 14-28) Ee, mokgatlo wa Jehofa, bjalo ka ge o laolwa ke Mmuši yo matla ohle, ke woo o feto-fetogago le maemo ka mo go phagamego, o arabela maemong ao a dulago a feto-fetoga le dinyakwa tšeo o swanetšego go swaragana le tšona.
15 Batho ba ka leka feela go ekiša go feto-fetoga le maemo mo go bjalo mo go phethagetšego kudu. Lega go le bjalo, gantši batho gotee le mekgatlo ya bona ke bao ba ngangabetšego go e na le go ba bao ba feto-fetogago le maemo, bao ba se nago teka-tekano kudu go e na le go ba bao ba ineelago. Ka mohlala: Sekepe sa tanka e kgolo goba setimela sa go rwala diphahlo e ka ba seo se boifišago ka bogolo goba ka matla. Eupša na le ge e le sefe sa tšona se ka kgona go arabela phetogong ya kapejana ya maemo? Ge e ba lepheko le wela seporong ka pele ga setimela sa go rwala diphahlo, se ka se kgone go retologa. Ga se ka mehla go lego bonolo go ema ka bjako. Setimela se se imelago sa go rwala diphahlo se ka tšea sebaka sa go lekana dikhilomithara tše pedi gore se eme ka morago ga ge diporiki di swerwe! Ka mo go swanago, sekepe sa tanka e kgolo se ka sesela pele sebaka sa dikhilomithara tše seswai ka morago ga ge dientšene di emišitšwe. Gaešita le ge dientšene di tsentšwe kereng ya go katišetšwa morago, se ka tšwela pele se sesa dikhilomithara tše tharo! Go bjalo le ka mekgatlo ya batho yeo e sekametšego go ngangabaleng le go hlokeng teka-tekano. Ka baka la boikgogomošo, batho gantši ba gana go feto-fetoga le dinyakwa tše di fetogago gotee le maemo. Go ngangabala mo go bjalo go ile gwa dira gore makgotla a šaparege gaešita le go wiša mebušo. (Diema 16:18) Re ka thaba gakaakang gore Jehofa goba mokgatlo wa gagwe ga ba bjalo!
Kamoo Jehofa a Bonagatšago Teka-tekano ka Gona
16. Jehofa o ile a bontšha bjang teka-tekano ge a dirišana le Lota pele ga go fedišwa ga Sodoma le Gomora?
16 Nagana gape ka go fedišwa ga Sodoma le Gomora. Lota le lapa la gagwe ba ile ba fiwa ditaelo tše di kwagalago tše di tšwago go morongwa wa Jehofa tše di rego: “Thšabêla kwa dithabeng.” Lega go le bjalo, se ga sa ka sa ipiletša go Lota. O ile a lopa ka gore: “Aowa hlê, Mong’a-ka!” A kgodišegile gore o be a tla hwa ge a be a ka tšhabela dithabeng, Lota o ile a lopa gore yena le lapa la gagwe ba dumelelwe gore ba tšhabele motseng wa kgaufsi wa Tsoare. Bjale, Jehofa o be a ikemišeditše go fediša motse woo. Go feta moo, dipoifo tša Lota di be di se na motheo wa kgonthe. Ka kgonthe Jehofa o be a ka boloka Lota a phela dithabeng! Lega go le bjalo, Jehofa o ile a ikokobeletša dikgopelo tša Lota gomme a šireletša Tsoare. Morongwa o ile a botša Lota gore: “Xo lokile; le tabeng yeo ke tlo Xo dumêla.” (Genesi 19:17-22) Na seo e be e se go bontšha teka-tekano ga Jehofa?
17, 18. Jehofa o ile a bontšha bjang gore o na le teka-tekano ge a be a dirišana le ba-Ninife?
17 Jehofa gape o arabela boitsholong bjo bo tšwago pelong, ka mehla a dira seo e lego sa kgaugelo le se se lokilego. Ela hloko seo se ilego sa direga ge moporofeta Jona a be a romilwe motseng o kgopo le o šoro wa Ninife. Ge Jona a be a gwanta ditarateng tša Ninife, molaetša o buduletšwego woo a bego a o tsebatša e be e le o bonolo: Motse o matla o be o tla fedišwa lebakeng la matšatši a 40. Lega go le bjalo, maemo a ile a fetoga kudu. Ba-Ninife ba ile ba itshola!—Jona, kgaolo 3.
18 Ke mo go rutago go bapiša kamoo Jehofa a ilego a arabela ka gona le kamoo Jona a ilego a arabela ka gona tseleng yeo maemo a ilego a fetoga ka gona. Lebakeng le, Jehofa o ile a feto-fetoga le maemo, a itira gore a be Molebaledi wa dibe go e na le go ba “moxale dintweng.” * (Ekisodo 15:3) Ka lehlakoreng le lengwe, Jona o be a sa feto-fetoge le maemo gomme a se na kgaugelo. Go e na le gore a bonagatše teka-tekano ya Jehofa, o ile a arabela ka go swana kudu le setimela sa go rwala diphahlo goba sekepe sa tanka e kgolo tšeo go boletšwego ka tšona pejana. O be a tsebaditše phedišo, ka gona motse o be o swanetše go fedišwa! Lega go le bjalo, Jehofa ka go se fele pelo o ile a ruta moporofeta wa gagwe yo a felago pelo thuto e sa lebalegego mabapi le teka-tekano le kgaugelo.—Jona, kgaolo 4.
19. (a) Ke ka baka la’ng re ka kgodišega gore Jehofa o na le teka-tekano dilong tšeo a di letetšego go rena? (b) Diema 19:17 e bontšha bjang gore Jehofa ke Molaodi ‘yo botho le yo boleta’ e bile e le yo a ikokobeditšego ka mo go tseneletšego?
19 Mafelelong, Jehofa o bontšha teka-tekano go seo a se letetšego go rena. Kgoši Dafida o itše: “Yena ó tseba lebopô le re lexo ka lôna, xa a lebale xe re le lerole.” (Psalme 103:14) Jehofa o kwešiša mafokodi a rena le go se phethagale ga rena gakaone go feta kamoo rena re kwešišago ka gona. Ga a ke a lebelela gore re dire go feta seo re ka kgonago go se dira. Beibele e bontšha phapano magareng ga balaodi bao e lego batho ba “botse le ba boleta” le bao e lego “ba bašoro.” (1 Petro 2:18, PK) Jehofa ke Molaodi wa mohuta mang? Ela hloko seo Diema 19:17 e se bolelago: “Thlalla-badiidi ó adima Morêna.” Go molaleng gore ke feela molaodi yo a lokilego le yo a nago le teka-tekano yo a ka hlokomelago tiro e nngwe le e nngwe ya botho yeo e direlwago babotlana. Go feta moo, lengwalo le le bontšha gore Mmopi wa legohle, ge e le gabotse, o itebelela e le yo a kolotago batho feela bao ba dirago ditiro tše bjalo tša kgaugelo! Bjo ke boikokobetšo bja mohuta o tseneletšego.
20. Ke kgonthišetšo efe e lego gona ya gore Jehofa o kwa dithapelo tša rena le go di araba?
20 Jehofa gape ke yo boleta le yo a nago le teka-tekano ditirišanong tša gagwe le batho ba gagwe lehono. Ge re rapela ka tumelo, o a theetša. Le ge a sa romele batseta ba barongwa gore ba tlo boledišana le rena, ga se ra swanela go phetha ka gore ga a arabe dithapelo tša rena. Gopola gore ge moapostola Paulo a be a kgopela badumedi-gotee le yena gore ba ‘rapelele gagolo’ go lokollwa ga gagwe kgolegong, o ile a oketša ka gore: “Xore ke bušetšwê xo lena ka pelá.” (Ba-Hebere 13:18, 19) Ka gona dithapelo tša rena ge e le gabotse di ka tutueletša Jehofa go dira seo mohlomongwe a bego a ka se ke a se dira!—Jakobo 5:16.
21. Ke phetho efe yeo le ka mohla re sa swanelago go e fihlelela ka boikokobetšo bja Jehofa, eupša go e na le moo, ke’ng seo re swanetšego go se kwešiša ka yena?
21 Go ba gona, ga go le e tee ya diponagatšo tše tša boikokobetšo bja Jehofa—e lego boleta bja gagwe, go ikemišetša ga gagwe go theetša, go se fele pelo ga gagwe le teka-tekano ya gagwe—e bolelago gore Jehofa o kwanantšha melao ya gagwe ya motheo ya go loka. Baruti ba Bojakane ba ka nagana gore ba bontšha teka-tekano ge ba tsikiditla ditsebe tša mehlape ya bona ka go hwefola ditekanyetšo tša Jehofa tša boitshwaro. (2 Timotheo 4:3) Eupša tshekamelo ya batho ya go kwanantšha ka baka la go nyaka go amogelwa ga e tswalane felo le teka-tekano ya Modimo. Jehofa ke yo mokgethwa; le ka mohla a ka se ke a šilafatša ditekanyetšo tša gagwe tša go loka. (Lefitiko 11:44) Ka gona, anke re rateng teka-tekano ya Jehofa go ya ka seo e lego sona—e lego pontšho ya boikokobetšo bja gagwe. Na ga o kgahlišwe ke go tseba gore Jehofa Modimo, Motho yo a hlalefilego go feta bohle legohleng, le yena ke yo a ikokobeditšego ka mo go kgethegilego? Ke mo go thabišago gakaakang go batamela kgaufsi le Modimo yo yo a boifišago fela e le yo bonolo, yo a sa felego pelo le yo a nago le teka-tekano!
^ par. 3 Bangwalolodi ba bogologolo goba ba-Sopherim, ba ile ba fetoša temana ye gore e bolele gore Jeremia, e sego Jehofa, ke yena a inamago. Go bonagala ba be ba nagana e le mo go sa swanelago go lebiša tiro e bjalo ya tlasana go Modimo. Ka baka leo, diphetolelo tše dintši di ile tša lahla kgopolo ya temana ye e botse. Lega go le bjalo, The New English Bible e bolela ka mo go nepagetšego ka Jeremia a botša Modimo gore: “Nkgopole hle, gomme o inamele go nna.”
^ par. 7 Diphetolelo tše dingwe di re “boikokobetšo bjo bo tšwago bohlaleng” le “boleta bjo e lego leswao la bohlale.”
^ par. 12 Ka mo go kgahlišago, Beibele e fapanya go se fele pelo le boikgogomošo. (Mmoledi 7:8) Go se fele pelo ga Jehofa go nea bohlatse bjo bo oketšegilego bja boikokobetšo bja gagwe.—2 Petro 3:9.
^ par. 18 Go Psalme 86:5, (NW) go bolelwa ka Jehofa e le ‘yo botho le yo a ikemišeditšego go lebalela.’ Ge Psalme yeo e be e fetolelwa Segerikeng, polelwana e rego “yo a ikemišeditšego go lebalela” e ile ya fetolelwa e le e·pi·ei·kesʹ goba “teka-tekano.”
Ithute ka mo go oketšegilego
Thapelo—Na Modimo o tla e Kwa le go e Araba?
Beibele e bontšha gore Jehofa o theetša dithapelo lehono. Gore o kwa dithapelo tša rena goba ga a di kwe go ithekgile kudu ka rena.


text:
Seo re ka Ithutago Sona Thapelong Yeo e Lokišeditšwego Gabotse
“A go retwe leina la gagwe la letago.”—NEH. 9:5.
1. Re tlo ahlaahla pokano efe ya batho ba Modimo, gona go rotoga dipotšišo dife?
“EMANG gomme le rete Jehofa Modimo wa lena go iša mehleng ya neng le neng.” Ka mantšu a a matla, batho ba Modimo ba bogologolo ba be ba bokane go tlo rapela e nngwe ya dithapelo tše telele tšeo di begilwego ka Beibeleng. (Neh. 9:4, 5) Ba be ba kgobokane kua Jerusalema ka letšatši la bo-24 la kgwedi ya bošupa ya Sejuda e lego Tishri, ka 455 B.C.E. Ge re dutše re ahlaahla ditiragalo tšeo di lebišitšego letšatšing leo le kgethegilego, ipotšiše gore: ‘Ke mokgwa ofe o mobotse wo o dirilego gore tiragalo yeo e atlege? Ke dithuto dife tše dingwe tšeo nka ithutago tšona thapelong ye yeo e lokišeditšwego gabotse?’—Ps. 141:2.
KGWEDI E KGETHEGILEGO
2. Ke mohlala ofe o mobotse woo Baisiraele ba re beetšego wona ge ba be ba bokane ka morago ga go aga lefsa merako ya Jerusalema?
2 Kgwedi pele ga pokano yeo go boletšwego ka yona ka mo godimo, Bajuda ba be ba feditše go aga lefsa morako wa Jerusalema. (Neh. 6:15) Batho ba Modimo ba ile ba phetha mošomo woo ka matšatši a 52 feela, ke moka ba thoma go hlokomela dinyakwa tša bona tša moya. Ka gona, ka letšatši la pele la kgwedi e mpsha ya Tishri, ba ile ba bokana gotee borekišetšong go tlo theetša Esera gotee le Balefi ba bangwe ba balela Molao wa Modimo godimo gotee le go o hlalosa. Malapa ka moka, go akaretša le bao “ka moka ba kgonago go theetša,” ba ile ba ema gomme ba theetša “go tloga ka mahube go fihla mosegare wa sekgalela.” Wo ruri ke mohlala o mobotse go rena bao lehono re tsenago diboka ka Diholong tša Mmušo tšeo re dulago ka go iketla ka go tšona! Lega go le bjalo, na ka dinako tše dingwe ge o le dibokeng o ikhwetša o lelera ke moka wa thoma go nagana ka dilo tšeo di sego bohlokwa? Ge e ba go le bjalo, ela hloko gape mohlala wa Baisiraele ba bogologolo bao ba ilego ba theetša le go iša pelong seo ba se kwelego, moo ba ilego ba llišwa ke go palelwa ga bona go kwa Molao wa Modimo e le setšhaba.—Neh. 8:1-9.
3. Baisiraele ba ile ba latela taelo efe?
3 Lega go le bjalo, ye e be e se nako ya go ipobola dibe. Ka ge e be e le letšatši la monyanya, e be e le nako ya go thabela borapedi bja Jehofa. (Num. 29:1) Ka gona Nehemia o ile a laela setšhaba gore: “Sepelang le yo ja tše di nonnego le nwe tše bose gomme le hlallele bao ba di hlokago; letšatši le ke le lekgethwa go Morena wa rena, le se ke la kwa bohloko ka gobane lethabo leo Jehofa a le neago lona ke sebo sa lena.” Ke mo gobotse gore setšhaba se ile sa theetša gomme letšatši leo ya ba la go “thaba kudu.”—Neh. 8:10-12.
4. Dihlogo tša malapa a Baisiraele di ile tša dira’ng, gona di ile tša lemoga gore karolo ya bohlokwa ya Monyanya wo wa Mešaša e be e le efe?
4 Letšatšing le le latelago, dihlogo tša malapa di ile tša bokana gore di bone kamoo setšhaba se ka latelago kgauswi Molao wa Modimo. Ge di be di bala Mangwalo, di ile tša hwetša gore ka kgwedi ya bošupa go be go swanetše go ba le Monyanya wa Mešaša le seboka sa wona sa mafelelo se sekgethwa go tloga ka letšatši la bo-15 go ya go la bo-22 la kgwedi ya Tishri, ka gona di ile tša thoma go lokišeletša monyanya woo. E ile ya ba Monyanya wa Mešaša o atlegilego kudu ga e sa le go tloga mehleng ya Joshua gomme gwa ba le “lethabo le legolo kudu.” Karolo ya bohlokwa ya monyanya wo e be e le go balwa phatlalatša ga Molao wa Modimo “letšatši le letšatši, go tloga letšatšing la pele go ba go fihla letšatšing la mafelelo.”—Neh. 8:13-18.
LETŠATŠI LA GO IPOBOLA
5. Batho ba Modimo ba ile ba dira’ng pele Balefi ba ba rapelela go Jehofa?
5 Matšatši a mabedi ka morago ga moo, e be e le nako e botse ya gore Baisiraele ba ipobole ka ge ba paletšwe ke go kwa Molao wa Modimo. Le e be e se letšatši la monyanya. Go e na le moo, batho ba Modimo ba ile ba ikona dijo gomme ba apara mekotla go bontšha gore ba be ba lla. Batho ba ile ba balelwa Molao wa Modimo gape ka diiri tše e ka bago tše tharo mesong. Thapama “ba ipobola gomme ba khunamela Jehofa Modimo wa bona.” Ke moka Balefi ba ba rapelela thapelo yeo e lokišeditšwego gabotse. —Neh. 9:1-4.
6. Ke’ng seo se thušitšego Balefi go rapela thapelo yeo e kwagalago, gona se se re ruta thuto efe?
6 Ga go pelaelo gore Balefi ba thušitšwe ke go bala ga bona Molao wa Modimo leboelela gore ba kgone go lokišetša thapelo ye yeo e kwagalago. Ditemana tša mathomo tše lesome di bolela ka mediro ya Jehofa le dika tša gagwe. Karolong e šetšego ya thapelo, go bolelwa gantšinyana ka ‘kgaugelo e kgolo’ ya Modimo gotee le go dumela gore Baisiraele ba be ba sa swanelwe ke go swarwa ka tsela yeo e botho. (Neh. 9:19, 27, 28, 31) Dithapelo tša rena go Jehofa le tšona di tla kwagala le go ba le morero ge e ba ka go swana le Balefi re naganišiša ka Lentšu la Modimo ka mehla, re dumelela Jehofa go bolela le rena pele re rapela thapelo e telele.—Ps. 1:1, 2.
7. Balefi ba ile ba kgopela Modimo eng, gomme re ithuta’ng go se?
7 Thapelong ye go na le kgopelo e tee feela. E hwetšagala karolong ya mafelelo ya temana 32, yeo e balegago ka gore: “Bjale wena Modimo wa rena, Modimo yo mogolo, yo matla le yo a boifišago, yo a bolokago kgwerano le yo botho, o se dumelele gore mathata a ka moka a a wetšego rena, dikgoši tša rena, dikgošana tša rena, baperisita ba rena, baporofeta ba rena, borakgolokhukhu ba rena le batho ba gago ka moka go tloga mehleng ya dikgoši tša Asiria go ba go fihla letšatšing le, a bonagale e le a manyenyane go wena.” Ka go re’alo, Balefi ba re beetše mohlala o mobotse wa gore re tumiše Jehofa le go mo leboga pele re kgopela dilo tšeo re di nyakago dithapelong tša rena.
GO TUMIŠA LEINA LA MODIMO LA LETAGO
8, 9. (a) Balefi ba ile ba thoma thapelo ya bona ka tsela efe ya boikokobetšo? (b) Ke dilo dife tše pedi tša “magodimong” tšeo Balefi ba boletšego ka tšona?
8 Le ge Balefi ba be ba lokišeleditše thapelo ya bona gabotse, ba be ba ikokobeditše gomme ba ikwa ba hlokela Jehofa mantšu a go mo tumiša. Ka go re’alo, thapelo ya bona e thoma ka kgopelo ye mabapi le batho ba Modimo: “A go retwe leina la gagwe la letago, leo le swanelwago ke theto le tumišo ka moka.”—Neh. 9:5.
9 Thapelo yeo e tšwela pele ka gore: “Ke wena Jehofa o nnoši; o dirile magodimo gaešita le legodimo la magodimo le makoko a lona ka moka le lefase le tšohle tšeo di lego go lona gotee le mawatle le tšohle tšeo di lego ka go wona; tšohle o a di phediša; makoko a magodimong a a go khunamela.” (Neh. 9:6) Ee, Jehofa Modimo o bopile legohle ka moka, leo le nago le melalatladi e mentšintši ya dinaledi. Ka tsela e swanago yeo e makatšago, o bopile le selo se sengwe le se sengwe seo se lego polaneteng ya rena e botse yeo e kgonago go thekga mehuta e makatšago ya diphedi—diphedi tšeo di tšwelago pele di ikatiša go ya ka mehuta ya tšona. Ge tše ka moka di be di direga di bonwe ke barongwa ba bakgethwa ba Modimo, bao gape ba ka bitšwago ‘madira a legodimong.’ (1 Dikg. 22:19; Jobo 38:4, 7) Go feta moo, ka boikokobetšo barongwa ba dira thato ya Modimo ka go hlankela batho bao ba nago le sebe “bao ba tlago go hwetša phologo e le bohwa.” (Baheb. 1:14) A mohlala o mobotse gakaakang woo barongwa ba re beelago wona ge re dutše re hlankela Jehofa ka botee go etša madira ao a tlwaeditšwego gabotse!—1 Bakor. 14:33, 40.
10. Re ithuta’ng ditirišanong tša Modimo le Aborahama?
10 Ka morago ga moo, Balefi ba ile ba bolela ka ditirišano tša Modimo le Aborama, yoo ge a be a na le nywaga e 99, mosadi wa gagwe wa moopa e lego Sarai a bego a se a mmelegela ngwana le o tee. Ke ka yona nako yeo moo Jehofa a ilego a fetoša leina la gagwe gore e be Aborahama, leo le bolelago gore “tatago lešaba.” (Gen. 17:1-6, 15, 16) Le gona Modimo o ile a holofetša Aborahama gore peu ya gagwe e tla hwetša naga ya Kanana e le bohwa. Gantši batho ba lebala seo ba se holofeditšego; eupša Jehofa ga a lebale. Seo re se bona thapelong ya Balefi yeo e rego: “Ke wena Jehofa Modimo wa therešo, yo a kgethilego Aborama wa mo ntšha Uri ya Bakaladea gomme wa mo rea leina la Aborahama. Wa hwetša pelo ya gagwe e go botegela; wa dira kgwerano le yena ya gore o tla mo nea naga ya Bakanana, . . . le gore o tla e nea peu ya gagwe; wa phethagatša seo o se boletšego ka gobane o lokile.” (Neh. 9:7, 8) Anke le rena re ekišeng Modimo wa rena yo a lokilego ka gore ka mehla re katanele go phetha seo re se boletšego.—Mat. 5:37.
DILO TŠE DIBOTSE TŠEO JEHOFA A DI DIRETŠEGO BATHO BA GAGWE
11, 12. Hlalosa seo se bolelwago ke leina la Jehofa le kamoo se se ilego sa bonagala ka gona ditirišanong tša gagwe le ditlogolo tša Aborahama.
11 Leina Jehofa le bolela gore “Yo a Bakago go ba Gona,” e lego seo se bolelago gore Modimo o phethagatša dikholofetšo tša gagwe ganyenyane-ganyenyane. Se se bonagala gabotse ditirišanong tša Modimo le ditlogolo tša Aborahama ge e be e le makgoba a Baegipita. Ka nako yeo, go be go bonagala go ka se kgonege gore setšhaba ka moka se lokollwe gomme se dule Nageng ya Kholofetšo. Lega go le bjalo, Modimo o ile a phethagatša kholofetšo ya gagwe ka ditiragalo tše di latelanago, ka go re’alo a ipontšha a swanelwa ke leina la gagwe le legolo la Jehofa.
12 Thapelo yeo e begilwego ke Nehemia e bolela ka Jehofa gore: “O bone mohlako wa borakgolokhukhu ba rena kua Egipita wa ba wa kwa le sello sa bona kua Lewatleng le Lehwibidu. Ke moka wa bontšha Farao le bahlanka ba gagwe gotee le batho ba naga ya gagwe dipontšho le mehlolo ka gobane o tsebile gore ba ile ba ikgogomošetša bona; wena wa itirela leina go etša ge go sa le bjalo letšatšing le. O ile wa aroganya lewatle ka bogare gomme bona ba tshelela ka mošola ba sepela mo go omilego gare ga lewatle; barakediši ba bona wa ba lahlela tlasetlase go etša leswika leo le lahlelwago ka meetseng a matla.” Ke moka, thapelo ye e tšwela pele ka dilo tše dingwe tšeo Jehofa a di diretšego batho ba gagwe ka gore: “Wena wa fenya badudi ba naga, e lego Bakanana. . . . Ba thopa metse e šireleditšwego le mmu o nonnego, ba tšea le dintlo tšeo di tletšego ka dilo ka moka tše dibotse, didiba tšeo di epilwego, dirapa tša merara, dihlare tša mehlware le dihlare tše dintši tšeo di jewago, ba ja ba kgotsofala, ba nona ba ba ba thabela botho bja gago bjo bogolo.”—Neh. 9:9-11, 24, 25.
13. Jehofa o ile a fepa bjang Baisiraele moyeng, eupša ba ile ba arabela bjang?
13 Go na le megato e mengwe e mentši yeo Modimo a ilego a e gata gore a phethagatše morero wa gagwe. Ka mohlala, kapejana ka morago ga gore Baisiraele ba tloge Egipita, Jehofa o ile a ba fepa moyeng. Thapelong ya bona, Balefi ba ile ba gopola gore: “Wa theogela Thabeng ya Sinai wa bolela le bona o le legodimong, wa ba nea dikahlolo, melao ya therešo le ditaelo tše dibotse.” (Neh. 9:13) Jehofa o ile a leka go ruta batho ba gagwe e le gore ba swanelege go rwala leina la gagwe le lekgethwa e le bajabohwa ba Naga ya Kholofetšo, eupša ba ile ba hlokomologa dilo tše dibotse tšeo ba ithutilego tšona.—Bala Nehemia 9:16-18.
GO NYAKEGA GA TAYO
14, 15. (a) Jehofa o ile a hlokomela bjang ka kgaugelo setšhaba sa gagwe sa badiradibe? (b) Re ithuta’ng ditirišanong tša Modimo le setšhaba sa gagwe seo a se kgethilego?
14 Thapelo ya Balefi e bolela ka go lebanya ka dibe tše pedi tšeo di dirilwego ke Baisiraele nakwana ka morago ga ge ba holofeditše go boloka Molao wa Modimo kua Thabeng ya Sinai. Ka baka la se, Modimo nkabe a ile a ba tlogela gore ba hwe. Eupša thapelo yeo e reta Jehofa ka gore: “Ka baka la kgaugelo ya gago e kgolo wa se ba tlogele kua lešokeng. . . . Wa ba fepa ka dijo . . . nywaga e masomenne. Ba se hloke selo. Diaparo tša bona tša se onale gomme dinao tša bona tša se ruruge.” (Neh. 9:19, 21) Le lehono, Jehofa o re nea dilo ka moka tšeo re di nyakago gore re mo hlankele ka potego. Anke le ka mohla re se swane le Baisiraele ba dikete bao ba hwetšego lešokeng ka baka la go se kwe le go hloka tumelo. Ge e le gabotse, dilo tšeo “di ngwaletšwe go ba temošo go rena bao re fihletšwego ke bofelo bja mehla ye.”—1 Bakor. 10:1-11.
15 Ka manyami, ka morago ga gore Baisiraele ba tsene Nageng ya Kholofetšo, ba ile ba thoma go rapela medimo ya Bakanana yeo e bego e akaretša go dira dilo tše di gobogilego le go dira dihlabelo ka bana. Ka baka leo, Jehofa o ile a dumelela setšhaba sa gagwe seo a se kgethilego gore se gatelelwe ke ditšhaba tšeo se agišanego le tšona. Ge se be se sokologa, ka kgaugelo Jehofa o be a se phološa manabeng a sona. Se se diragetše “gantši.” (Bala Nehemia 9:26-28, 31.) Balefi ba ile ba dumela ka gore: “O be o sa ba felele pelo ka nywaga e mentši o ba lemoša ka moya wa gago o diriša baporofeta ba gago gomme bona ba se ke ba theetša. Mafelelong o ile wa ba gafela diatleng tša ditšhaba tša dinaga.”—Neh. 9:30.
16, 17. (a) Ge Baisiraele ba boile bothopša, boemo bja bona bo ile bja fapana bjang le bja nakong ya ge borakgolokhukhu ba bona ba be ba sa tšwa go hwetša Naga ya Kholofetšo? (b) Baisiraele ba ile ba ipobola ka go re’ng, gona ba ile ba holofetša go dira’ng?
16 Gaešita le ka morago ga ge ba boile bothopša, Baisiraele ba ile ba boela mokgweng wa bona wa go se kwe. Mafelelo e bile afe? Balefi ba tšwetše pele ka go rapela gore: “Lehono re makgoba; ge e le naga yeo o e neilego borakgolokhukhu ba rena gore ba je dienywa tša yona le dilo tša yona tše dibose re makgoba go yona, dienywa tša yona di atetše dikgoši tšeo o di beilego gore di re buše ka baka la dibe tša rena, . . . gomme rena re tlalelong e kgolo.”—Neh. 9:36, 37.
17 Na Balefi ba be ba e ra gore Modimo ga a na toka ka go ba dumelela go ba tlalelong ye? Aowa! Ba ipobotše ka gore: “O ile wa bontšha go loka ge e le mabapi le tšohle tšeo di re wetšego, o ile wa dira dilo ka go botega, fela ke rena re ilego ra dira dilo tše kgopo.” (Neh. 9:33) Ke moka, thapelo ye ya go hloka boithati e phetha ka kholofetšo e tšwago pelong ya gore go tloga ka nako yeo go ya pele setšhaba seo se be se tla kwa Molao wa Modimo. (Bala Nehemia 9:38; 10:29) Ka morago ga moo, ba ile ba ngwala tumelelano yeo e ilego ya tiišwa ka leswao ke baetapele ba 84 ba Bajuda.—Neh. 10:1-27.
18, 19. (a) Re swanetše go amogela’ng gore re tle re phologele lefaseng le lefsa la Modimo? (b) Ke’ng seo re sa swanelago go kgaotša go se rapelela, gona ka baka la’ng?
18 Re swanetše go amogela tayo ya Jehofa e le gore re swanelege go phologela lefaseng la gagwe le lefsa la go loka. Moapostola Paulo o botšišitše gore: “Ke morwa ofe yo tatagwe a sa mo layego?” (Baheb. 12:7) Re bontšha gore re amogela tlhahlo ya Modimo maphelong a rena ka go kgotlelela ka potego tirelong ya gagwe le ka go dumelela moya wa gagwe o re hlahla. Le gona ge re ka dira sebe se segolo, re ka kgodišega gore Jehofa o tla re lebalela ge e ba re itshola go tšwa pelong gomme re amogela tayo ka boikokobetšo.
19 Kgauswinyane, Jehofa o tla itirela leina le legolo kudu go feta ge a be a phološa Baisiraele Egipita. (Hesek. 38:23) Go etša ge batho ba gagwe ba bogologolo ba ile ba hwetša bohwa bja Naga ya Kholofetšo, Bakriste ka moka bao ba kgotlelelago e le barapedi ba botegago ba Jehofa ba tla hwetša bophelo lefaseng le lefsa la Modimo la go loka. (2 Pet. 3:13) Ge re sa letetše go phethagala ga dikholofetšo tše bjalo tše di kgahlišago, anke re se ke ra kgaotša go rapelela go kgethagatšwa ga leina la Modimo la letago. Sehlogong se se latelago re tlo ahlaahla thapelo e nngwe yeo re swanetšego go dira dilo ka go dumelelana le yona e le gore re hwetše ditšhegofatšo tša Modimo gona bjale le ka mo go sa felego.


text:
Dipotšišo tša Beibele di a Arabja
Go ka dirwa eng gore go be le lethabo lenyalong?
Keletšo ya Beibele mabapi le go dira gore go be le lethabo lenyalong e a šoma ka gobane e tšwa go Mothomi wa lenyalo, Jehofa Modimo. E re ruta go hlagolela dika tšeo di ka dirago gore go be le lethabo lenyalong le go re lemoša ka mekgwa yeo e ka senyago lenyalo. Le gona e re ruta go ba le bokgoni bja go boledišana bjo bo oketšago lethabo lenyalong.—Bala Bakolose 3:8-10, 12-14.
Banna le basadi ba swanetše go godišana le go hlomphana. Ge bobedi bja bona ba phetha dikabelo tšeo Modimo a ba abetšego tšona lenyalong, ba ka thaba.—Bala Bakolose 3:18, 19.
Ke eng seo se dirago gore lenyalo le swarelele?
Banyalani ba ka dula ba kgomarelane ge e ba ba ratana. Modimo o re ruta kamoo re ka bontšhago lerato ka gona. Yena le Morwa wa gagwe, Jesu, ke mehlala e phethagetšego ya go bontšha lerato la boikgafo.—Bala 1 Johane 4:7, 8, 19.
Ge banna le basadi ba hlompha lenyalo e le tokišetšo ya Modimo, ba tla dula ba kgomarelane. Modimo o thomile lenyalo gore e be la sa ruri magareng ga monna le mosadi e le gore malapa a šireletšege. Manyalo a ka swarelela ka gobane Modimo o dirile gore banna le basadi e be balekane mmeleng le maikwelong. Le gona o ba bopile ka seswantšho sa gagwe, ba na le bokgoni bja go ekiša lerato la gagwe.—Bala Genesi 1:27; 2:18, 24.
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.
Kamoo le ka Dumelelanago
Megato e mene e ka thuša wena le molekane wa gago go phema go ngangišana gomme la hwetša tharollo gotee.


text:
JUNE 11, 2015
AZERBAIJAN
Dihlatse tša Jehofa di Ipiletša Mabapi le go Hloka Toka Nageng ya Azerbaijan
Dihlatse tša Jehofa di dira boipiletšo dinageng tše dingwe gore di thuše mabapi le go hloka toka ga naga ye ka ge e dumeletše go golegwa ga Dihlatse tše pedi e lego Irina Zakharchenko le Valida Jabrayilova. Basadi ba e sa le ba golegwa ka February 17, 2015, ge Kgoro ya Tsheko ya Selete ya Sabail e ntšha kotlo ya go ba golega dikgwedi tše tharo pele ba sekišetšwa molato wa go phatlalatša dipuku le dipukwana moo go thwego ga go molaong. Kgoro e sa tšwa go oketša nako ya bona ya go golegwa ka dikgwedi tše pedi pele ba ka sekišwa.
Basadi ba go ba le Khutšo ba Swarwa Bjalo ka Dikebekwa tše Kotsi
Ka December 5, 2014, maphodisa a ile a emiša le go golega Moh. Zakharchenko le Moh. Jabrayilova ge ba be ba boledišana le badudi ba Baku ka molaetša wa Beibele. Maphodisa a ile a lokolla basadi ba ka morago ga diiri tše mmalwa, eupša banyakišiši ba molato ba be ba fela ba bitša basadi ba go ba botšološiša. Ka February 17, 2015, bahlankedi ba Lefapha la Tšhireletšo ya Naga ba ile ba tliša basadi ba go sa letelwa gore ba tlo sekišetšwa molato wa bosenyi. Moahlodi o boletše gore basadi ba ba kotsi setšhabeng e le ge a lokafatša gore ba golegwe ntle le go sekišwa. Gateetee, Lefapha la Tšhireletšo ya Naga le ile la golega basadi ba.
Ga e sa le go tloga ka yona nako yeo, bahlankedi ba Lefapha la Tšhireletšo ya Naga ba ile ba phuruphutša magae a basadi ba, ba tšea dipuku le dipukwana tša bodumedi, dipuku tša bona tša go ngwalela, laptop le difouno. Kgoro ya tsheko e ile ya phaela ka thoko boipiletšo bja bjona le go gana go ba fa kotlo ya go golegwa ka ntlong (house arrest) legatong la gore ba išwe kgolegong ka nakwana.
Go Tshwenyega ka Boemo bja Maphelo bja Basadi ba
Boramolao, ditho tša lapa le bagwera ba tshwenyegile ka boemo bja maphelo bja basadi ba, ka ge ba dumela gore bo mpefala le go feta. Moh. Zakharchenko o na le mengwaga e 55. Dingaka di mo tšea e le segole ka baka la ge a swerwe ke bolwetši bjo šoro bja marapo le dikgobalo tšeo a nago le tšona ka leotong le letona.
Bontši bja batho bo tshwenyegile kudu ka maikwelo a basadi ba eupša MNS e dumelela feela boramolao ba bona go ba etela. Ditho tša lapa di dumeletšwe go tliša diaparo, dihlare le disepe gatee feela ka kgwedi. Ditho tša lapa di ile tša leka go ba kgothatša ka go ba nea Beibele, eupša Lefapha la Tšhireletšo ya Naga le ile la se dumele.
Na Azerbaijan e tla Tsoga e Hlomphile Madumedi a Mangwe?
Ge Lefapha la Tšhireletšo ya Naga le be le dira dinyakišišo molatong wa Moh. Zakharchenko le Moh. Jabrayilova, le ile la botšološiša Dihlatse tše dingwe tše ka bago tše 20 le go phuruphutša magae a tšona a 10. Go oketša moo, balaodi ba MNS, maphodisa le baemedi ba State Committee for Work with Religious Associations e lego komiti ya mmušo yeo e šomago ka ditaba tša bodumedi ba ile ba phuruphutša Holo ya Mmušo e lego lefelo la borapedi la Dihlatse tša Jehofa.
Ka ge balaodi ba mmušo wa Azerbaijan ba paletšwe ke go kwa sello sa bona, Dihlatse di ile tša dira kgopelo go Komiti e Phagamego ya Ditokelo tša Batho le go kgopela thušo mekgatlong ya dinaga tše dingwe gore e lebeledišiše go hloka toka ga Azerbaijan le go swarwa gampe ga Moh. Zakharchenko le Moh. Jabrayilova. Azerbaijan e ile ya dira boitlamo bja go kgonthišetša go hlompha ditokelo tša batho le ditokologo tša motheo gomme e ikgantšha le go ipolela gore e hlompha madumedi ka moka.
Dihlatse tša Jehofa di tloga di kgopela mmušo wa Azerbaijan go phethagatša boitlamo bja wona bja go hlompha ditokelo tša batho le go dumelela Dihlatse go rapela ka khutšo. Di ipiletša go mmušo wa Azerbaijan go lokolla basadi ba ba go hloka molato gateetee.


text:
Na ke Swanetše go Rapela Bakgethwa?
Karabo ya Beibele
Aowa. Beibele e bontšha gore re swanetše go rapela Modimo a nnoši, re diriša leina la Jesu. Jesu o boditše barutiwa ba gagwe gore: “
Le swanetše go rapela ka tsela ye: Tatago rena wa magodimong, leina la gago a le kgethagatšwe.” (Mateo 6:9) Ga se a ka a laela barutiwa ba gagwe gore ba rapele bakgethwa, barongwa goba motho yo mongwe ka ntle le Modimo.
Jesu gape o boditše balatedi ba gagwe gore: “
Ke nna tsela le therešo le bophelo. Ga go yo a tlago go Tate ge e se ka nna.” (Johane 14:6) Ke Modimo yo a neilego Jesu feela matla a go re boelanya le Modimo.—Baheberu 7:25.
Go thwe’ng ge e ba ke rapela Modimo e bile ke rapela le bakgethwa?
E le karolo ya Melao e Lesome, Modimo o itše: “
Nna MORENA, Modimo wa gago, ke Modimo yo a nago le lehufa.” (Ekisodo 20:5, NAB) Modimo o na le “lehufa” ka tsela efe? Mongwalo wa tlase wa New American Bible o re, “
o nyaka gore re rapele yena a nnoši.” Modimo o nyaka gore borapedi ka moka—go akaretša thapelo—bo lebišwe go yena a nnoši.—Jesaya 48:19.
Re kgopiša Modimo ge re rapela motho le ge e le ofe, go akaretša le bakgethwa goba barongwa ba bakgethwa. Ge moapostola Johane a be a leka go rapela morongwa, morongwa yoo o ile a mo thibela ka gore: “
O se ke wa dira bjalo. Nna ke upša ke le feela mohlankagotee le wena le bana beno bao ba nago le modiro wa go nea bohlatse ka Jesu. Rapela Modimo.”—Kutollo 19:10.


text:
Kgaolo 86: Banna Bao ba Hlahlwago ke Naledi
NA O bona naledi e tagilego yeo yo mongwe wa banna ba ba lego mo a e šupago? Naledi ye e ile ya thoma go tšwelela ge ba be ba tloga Jerusalema. Banna ba ba tšwa ka Bohlabela gomme ke baithuti ba dinaledi. Ba dumela gore naledi ye yeo e sa tšwago go tšwelela e ba iša go motho yo a itšego wa bohlokwa.
Ge banna ba ba fihla Jerusalema, ba ile ba botšiša ba re: ‘O kae ngwana yo e tlago go ba kgoši ya Bajuda?’ “Bajuda” ke leina le lengwe la Baisiraele. Banna ba ba re: ‘Re bone naledi ya ngwana yoo ge re be re le ka Bohlabela gomme re tlile go mo khunamela.’
Ge Heroda, yo e bego e le kgoši ya Jerusalema a ekwa se, a befelwa. O be a sa nyake gore kgoši e nngwe e mo tšeele legato. Ka gona o ile a bitša baperisita ba bagolo gomme a ba botšiša a re: ‘Kgoši e holofeditšwego e tlo belegelwa kae?’ Ba araba ba re: ‘Beibele e re kua Betlelehema.’
Ka gona Heroda a bitša banna ba ka Bohlabela gomme a re go bona: ‘Eyang le nyake ngwana yoo. Ge le mo hweditše le tle le ntsebiše. Le nna ke nyaka go yo mo khunamela.’ Eupša ge e le gabotse, Heroda o be a nyaka go hwetša ngwana yoo gore a tle a mmolaye!
Ke moka naledi ye ya eta banna ba pele ya ba iša Betlelehema gomme ya fihla ya ema moo ngwana yoo a bego a le gona. Ge ba tsena ka ntlong, ba hwetša Maria le Jesu yo monyenyane. Ba ntšha dimpho ba di nea Jesu. Eupša ka morago Jehofa a ba lemoša torong gore ba se ke ba boela go Heroda. Ka gona ba boela nageng ya gabo bona ka tsela e nngwe.
Ge Heroda a ekwa gore banna ba ba boetše ga gabo bona, a galefa kudu. A laela gore bašemane ka moka ba Betlelehema bao ba nago le nywaga e mebedi le ya ka tlase ba bolawe. Eupša Jehofa a lemoša Josefa e sa le pele torong ka taba yeo, ke moka Josefa a tloga le lapa la gagwe ba ya Egipita. Ka morago ge Josefa a ekwa gore Heroda o hwile, a tšea Maria le Jesu ba boela Natsaretha. Mo ke moo Jesu a ilego a golela gona.
O nagana gore ke mang yo a bego a dirile gore naledi ye e tagilego e tšwelele? Gopola gore banna ba ba ka Bohlabela ba thomile ka go ya Jerusalema ka morago ga gore ba bone naledi ye. Sathane Diabolo o be a nyaka go bolaya Morwa wa Modimo, le gona o be a tseba gore Kgoši Heroda wa Jerusalema o tla leka go mmolaya. Ka gona Sathane ke yena a swanetšego go ba a ile a dira gore naledi ye e tšwelele.
Mateo 2:1-23; Mika 5:2.
Dipotšišo
- Banna ba ba lego mo seswantšhong ke bomang, gomme ke ka baka la’ng yo mongwe wa bona a šupile naledi e tagilego?
- Ke ka baka la’ng Kgoši Heroda a ile a befelwa, gona o ile a dira’ng?
- Naledi ye e tagilego e ile ya iša banna ba kae, eupša ke ka baka la’ng ba ile ba boela nageng ya gabo bona ka tsela e nngwe?
- Ke taelo efe yeo Heroda a ilego a e ntšha, gona ka baka la’ng?
- Jehofa o ile a botša Josefa gore a dire’ng?
- Ke mang yo a bego a dirile gore naledi ye e tagilego e tšwelele, gomme ka baka la’ng?
Potšišo ya tlaleletšo
- Bala Mateo 2:1-23.
Jesu o be a na le nywaga e mekae ge balepi ba dinaledi ba be ba mo etela, gona o be a dula kae? (Mat. 2:1, 11, 16)
Ithute ka mo go oketšegilego
Balepi ba Dinaledi ba Etela Jesu
Ke ka baka la’ng naledi yeo ba e bonego mathomong ka Bohlabela e ba lebišitše go Kgoši Heroda wa mmolai, e sego go Jesu?


text:
MAHUMO AO A LEGO KA LENTŠUNG LA MODIMO | DIPSALME 120-134
“Thušo ya ka e tšwa go Jehofa”
Dipsalme 120 go fihla ka 134 di tsebja e le Dikopelo tša Maeto a go Rotoga. Ba bantši ba dumela gore dikopelo tše di be di opelwa ke Baisiraele bao ba thabilego ge ba be ba rotogela Jerusalema, yeo e bego e le godimo dithabeng tša Juda, gore ba be gona menyanyeng ya ngwaga le ngwaga.
Tšhireletšo ya Jehofa e hlalositšwe ka diswantšho tše bjalo ka . . .
modiši yo a phafogilego
moriti gore o se fišwe ke letšatši
mohlabani yo a botegago


text:
BEIBELE E FETOŠA MAPHELO
Ke Ile ka Kgahlwa ke Dikarabo tša Beibele tše di Kwagalago le tše di Nago le Tlhaologanyo
NGWAGA WA MATSWALO: 1948
NAGA: HUNGARY
BOPHELO BJA PELE E EBA MOKRISTE: O BE A NYAKA GO HWETŠA DIKARABO TŠA DIPOTŠIŠO TŠE BOHLOKWA BOPHELONG
BOPHELO BJA KA BJA NAKONG E FETILEGO:
Ke belegetšwe Székesfehérvár, Hungary, e lego motse o nago le histori e humilego ya nywaga e fetago e 1 000. Ka manyami, ke sa gopola mehlala e sa kgahlišego yeo tshenyo ya ntwa ya bobedi ya lefase e e tlogetšego moo.
Ge ke sa le ngwana, ke ile ka godišwa ke rakgolo le makgolo. Ke ba gopola ka lerato—kudukudu makgolo Elisabeth. O ile a bjala ka go nna gore ke be le tumelo e matla go Modimo. Go tloga ge ke na le nywaga e meraro, mantšiboeng a mangwe le a mangwe ke be ke boaboeletša le yena seo ka dinako tše dingwe se bitšwago Thapelo ya Morena. Go dutše go le bjalo, ke ile ka kwešiša seo se bolelwago ke thapelo yeo go yela bofelong bja nywaga ya ka ya bo-20.
Rakgolo le makgolo ba be ba ntlhokomela ge ke sa le yo monyenyane ka gobane batswadi ba ka ba be ba šoma bošego le mosegare, ba holofetše gore ba tla boloka tšhelete e lekanego gore ba reke legae le lekaone. Lega go le bjalo, ka Mokibelo o mongwe le o mongwe wa bobedi, lapa ka moka le be le bokana bakeng sa go ja gotee. Ke be ke tšeela godimo dinako tšeo re bego re eba gotee.
Ka 1958, toro ya batswadi ba ka e ile ya phethagala; ba ile ba kgona go reka ntlo yeo boraro bja rena re bego re tla dula ka go yona. Mafelelong, ke ile ka dula le batswadi ba ka—ke be ke thabile kudu! Lega go le bjalo, ka morago ga dikgwedi tše tshelelago, lethabo leo le ile la fela gateetee. Tate o ile a bolawa ke kankere.
Ke be ke nyamile o šoro. Ke gopola ke rapela ka gore: “Modimo, ke go kgopetše gore o phološe tate. Ke a mo hloka. Ke ka baka la’ng o sa araba dithapelo tša ka?” Ke be ke tloga ke nyaka go tseba gore tate o kae. Ke be ke ipotšiša gore: ‘Na o ile legodimong? Goba na o kgaoditše go ba gona sa ruri?’ Ke be ke duma bana ba bangwe bao ba bego ba sa na le botate.
Ke tšere nywaga e mentši ke eya mabitleng mo e nyakilego goba letšatši le lengwe le le lengwe. Ke be ke kwatama lebitleng la tate gomme ke rapela ke re: “Hle, Modimo, ke nyaka go tseba gore tate o kae.” Ke ile ka ba ka rapelela thušo ya gore ke kwešiše morero wa bophelo.
Ge ke na le nywaga e 13, ke ile ka dira phetho ya go ithuta Sejeremane. Ke be ke nagana gore gare ga dikgatišo tše dintšintši le tše humilego tša Sejeremane, mohlomongwe ke be nka hwetša dikarabo tša dipotšišo tša ka. Ka 1967, ke ile ka thoma go ithuta motseng wa Jena, woo ka morago e ilego ya ba karolo ya seo pele e bego e le Jeremane Bohlabela. Ke be ke bala ka phišego dipuku tšeo di ngwadilwego ke boradifilosofi ba Majeremane, kudukudu tšeo di bolelago ka seo se bolelwago ke go ba gona ga motho. Gaešita le ge ke be ke hwetša dikgopolo tše itšego tše di kgahlišago, ga go na tšeo di bego di nkgotsofatša. Ke ile ka tšwela pele ke rapelela dikarabo.
KAMOO BEIBELE E FETOTŠEGO BOPHELO BJA KA:
Ka 1970, ke ile ka boela Hungary, moo ke ilego ka kopana le Rose yo e bego e tla ba mosadi wa ka. Ka nako yeo, Hungary e be e le ka tlase ga pušo ya Bokomanisi. Ka moragonyana ga ge re nyalane, nna le Rose re ile ra tšhabela Austria. Morero wa rena e be e le gore re feleletše re hudugetše kua Sydney, Australia, moo malome a bego a dula gona.
Go se go ye kae ke ile ka hwetša mošomo kua Austria. Ka letšatši le lengwe, mošomigotee le nna o ile a mpotša gore nka hwetša dikarabo tša dipotšišo tša ka ka moka ka Beibeleng. O ile a mpha dipuku tše mmalwa tšeo di bego di ahlaahla Beibele. Ke ile ka bala dipuku tšeo ka phišego e bile ke nyaka go ithuta mo go oketšegilego. Ka gona ke ile ka ngwalela Dihlatse tša Jehofa, e lego bagatiši ba dipuku tšeo gomme ka kgopela dikgatišo tše oketšegilego.
Letšatšing la ge nna le Rose re fetša ngwaga re nyalane, re ile ra etelwa ke Hlatse ya mofsa ya Moaustria. E be e tlile le dikgatišo tšeo ke bego ke di kgopetše gomme ya ithaopela go ithuta Beibele le nna, e lego seo ke ilego ka se dumela. Ka ge ke be ke fišegela go ithuta, re be re ithuta gabedi ka beke, gomme thuto e nngwe le e nngwe e tšea mo e ka bago diiri tše nne!
Ke be ke thabišwa ke seo Dihlatse di bego di nthuta sona go tšwa Beibeleng. Ge di be di mpontšha leina la Modimo e lego Jehofa ka Beibeleng ya ka ya Sehungary, ga se ka kgolwa. Nywageng e 27 ke tsena kereke, ke be ke sa ka ka kwa go bolelwa ka leina la Modimo le gatee. Ke ile ka kgahlwa ke dikarabo tša Beibele tše di kwagalago le tše di nago le tlhaologanyo bakeng sa dipotšišo tša ka. Ka mohlala, ke ile ka ithuta gore bahu ga ba tsebe selo gomme go bjalo ka ge e ka ba robetše boroko bjo bogolo. (Mmoledi 9:5, 10; Johane 11:11-15) Ke ile ka ba ka ithuta ka kholofetšo ya Beibele ya lefase le lefsa leo go lona “lehu le ka se [hlwego] le sa ba gona.” (Kutollo 21:3, 4) Ke holofela gore ke tla bona tate gape, ka gobane lefaseng leo le lefsa, “go tla ba le tsogo.”—Ditiro 24:15.
Rose o ile a ntlatša ka pelo ka moka go ithuteng Beibele. Re ile ra dira tšwelopele kapejana gomme ra fetša go ithuta kgatišo yeo ka dikgwedi tše pedi feela! Re be re eya dibokeng ka moka tša Dihlatse tšeo di swarelwago Holong ya Mmušo. Re be re kgahlwa kudu ke go bona Dihlatse tša Jehofa di na le lerato, go rata go thuša le botee.—Johane 13:34, 35.
Ka 1976, nna le Rose re ile ra dumelelwa go tsena Australia. Gateetee re ile ra hwetša Dihlatse tša Jehofa moo. Di tloga fase feela, Dihlatse tša moo di ile tša re dira gore re ikwe re le gae ga mahlaku. Ka 1978, le rena re ile ra ba Dihlatse.
KAMOO KE ILEGO KA HOLEGA KA GONA:
Mafelelong ke hweditše dikarabo tša dipotšišo tšeo di ntshwentšego ka nako e telele kudu. Ka go batamela Jehofa Modimo, e bile ke ikhweleditše Tate yo a phalago bohle yoo motho a ka naganago ka yena. (Jakobo 4:8) Le gona ke tšeela godimo kholofelo ya ka ya go tlo buša ke bona tate wa ka wa madi lefaseng le lefsa leo le tlago.—Johane 5:28, 29.
Ka 1989, nna le Rose re ile ra phetha ka go boela Hungary e le gore re kgone go botša bagwera le ba lapa ka ditumelo tša rena, gotee le ba bangwe bao re bego re ka kopana le bona. Re bile le tokelo ya go ruta batho ba makgolo Beibele. Ba fetago 70 ba bona ba re tladitše go hlankeleng Jehofa, go akaretša le mma wa ka yo a rategago.
Ke rapetše ka nywaga e 17 gore ke hwetše dikarabo tša dipotšišo tša ka. Go fetile nywaga e mengwe e 39 gomme ke sa rapela—ke gona bjale nka rego: “Tate wa ka yo a rategago wa legodimong, ke leboga ge o arabile dithapelo tša ka tša bjaneng.”
Ithute ka mo go oketšegilego
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.
Na Bophelo bjo bo Nago le Morero Ruri bo a Kgonega?
Re tloga re nyaka go tseba ge e ba bophelo bjo bo nago le morero ruri bo kgonega, kudukudu ge re lebeletšane le tapišego goba tshwenyego.
Ke Eng Seo se Diregago Holong ya Mmušo?
Iponele yona.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Tahiti
P.K. 2,7 Cote mer
Toahotu
Taiarapu Ouest
TARAVAO TAHITI
FRENCH POLYNESIA
+689 54-70-00
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee le seripa
Mešomo yeo e dirwago
Go fetolelwa dikgatišo tše di theilwego Beibeleng ka Setahiti. Go okamelwa modiro wa go ruta ka Beibele wa Dihlatse tša Jehofa dihlakahlakeng tše kgolo le tše nyenyane tšeo di akaretšago tikologo yeo ka bogolo e lekanago le Bodikela bja Yuropa.


text:
Lefèvre d’Étaples—O be a Nyaka Gore Batho ba Tlasana ba Tsebe Lentšu la Modimo
MESONG e mengwe ka Sontaga, mathomong a mengwaga ya bo-1520, badudi ba toropo e nyenyane ya Meaux kgauswi le Paris, ba be ba sa kgolwe seo ba se kwago kerekeng. Ba be ba theeditše ge go balwa Diebangedi ka leleme la gabo bona la Sefora go e na le go theetša la Selatine!
Mofetoledi wa Beibele yo a bego a dirile gore se se kgonege, ke Jacques Lefèvre d’Étaples (Selatine, Jacobus Faber Stapulensis). Ka morago o ile a ngwalela mogwera wa gagwe wa paale gore: “Go a makatša go bona kamoo Modimo a thušago batho ba bantši go kwešiša Lentšu la gagwe.”
Ka nako yeo, Kereke ya Katholika le borathutatumelo ba Paris ba be ba ganetša go fetolelwa ga Beibele ka maleme a mangwe. Ka gona, ke eng seo se ilego sa hlohleletša Lefèvre go fetolela Beibele ka Sefora? Le gona, o kgonne bjang go thuša batho ba tlasana go kwešiša Lentšu la Modimo?
GO TSOMA THEREŠO YEO E BOLELWAGO KE MANGWALO
Pele Lefèvre e ka ba mofetoledi wa Beibele, o be a ineetše mošomong wa go bušetša seo mathomong se bego se ngwadilwe dipukung tša bogologolo tša filosofi le tša thutatumelo. O ile a lemoga gore go be go na le moo dingwalwa tša bogologolo di bego di sentšwe ka go fetolelwa ka tsela ya bofora e bile di na le diphošo. Ge Lefèvre a dira nyakišišo ya go tsoma therešo yeo e bego e bolelwa ke dingwalwa tša bogologolo, o ile a thoma go bala Beibele e tlwaelegilego ya Vulgate ya Selatine ya Kereke ya Katholika.
Go ithuta ga gagwe Mangwalo ka phišego go ile gwa dira gore a fihlelele phetho ya gore “go ithuta therešo ka Modimo . . . go tliša lethabo le legolo.” Ka gona, Lefèvre o ile a tlogela go ithuta filosofi gomme a diriša matla a gagwe ka moka go fetoleleng Beibele.
Ka ngwaga wa 1509, Lefèvre o ile a gatiša kgatišo yeo e bapetšago diphetolelo tše tlhano tša go fapana tša Dipsalme tša Selatine, * go akaretša go phošolla ga gagwe Vulgate. Go fapana le borathutatumelo ba mehleng ya gagwe, o be a leka go dira gore Beibele e kwagale ka “mokgwa wa tlhago.” Mokgwa wa gagwe wa go hlatholla Beibele o tutueditše diithuti tše dingwe tša Beibele le bampshafatši kudu.—Bona lepokisi leo le rego: “ Kamoo Martin Luther a Tutueditšwego ke Lefèvre.”
Lefèvre yo e bilego Mokatholika go tloga bjaneng, o be a kgodišegile gore kereke e be e ka mpshafatšwa ge feela batho ba tlasana ba be ba ka rutwa Mangwalo ka tsela ya maleba. Eupša batho ba tlasana ba be ba ka holwa bjang ke Mangwalo mola bontši bja ona a be a ngwadilwe ka Selatine?
PHETOLELO YA BEIBELE YEO E HWETŠWAGO KE BATHO KA MOKA
Go rata ga Lefèvre Lentšu la Modimo kudu go ile gwa dira gore a ikemišetše go dira gore le hwetšwe ke batho ba bantši. E le gore a fihlelele seo, ka June 1523, o ile a gatiša dibolumo tše pedi tša phetolelo ya Sefora ya Diebangedi tša bogolo bja go felela ka potleng. Dibeibele tše tše dinyenyane, tšeo theko ya tšona e lego e nyenyane ge e bapetšwa le ya Beibele e tlwaelegilego, di dirile gore go be bonolo gore batho bao ba se nago sa bona ba kgone go ba le kopi ya Beibele.
Ka ge batho ba tlasana ba be ba thabile, ba ile ba arabela ka pejana. Banna le basadi ba be ba fagahletše go bala mantšu a Jesu ka leleme la gabo bona moo e lego gore dikopi tša pele tšeo di bego di gatišitšwe tše 1 200 di ile tša fela ka morago ga dikgwedi tše sego kae feela.
GO EMELA BEIBELE KA SEBETE
Matsenong a Diebangedi tšeo, Lefèvre o hlalositše gore o fetoletše ka Sefora e le gore “ditho tša tlasana” tša kereke “di ka tseba therešo ya Diebangedi go swana le bao ba balago ka Selatine.” Eupša ke ka baka la eng Lefèvre a be a fagahletše go thuša batho ba tlasana go tseba seo Beibele e se rutago?
Lefèvre o be a etše hloko gore dithuto tša batho le filosofi di be di šilafaditše Kereke ya Katholika. (Mareka 7:7; Bakolose 2:8) Le gona o be a kgodišegile gore go be go fihlile nako ya gore Diebangedi “di tsebje ka tsela ya maleba lefaseng ka moka, e le gore batho ba se sa arošwa ke dithuto tša batho.”
Lefèvre gape o be a ikemišeditše go pepentšha maaka a bao ba bego ba le kgahlanong le gore Beibele e fetolelwe ka Sefora. O ile a pepentšha boikaketši bja bona ka go bolela gore: “Ba tla ruta bjang [batho] go latela ditaelo tša Jesu Kriste ge e ba ba sa nyake gore batho ba tlasana ba bone le go bala Diebangedi tša Modimo ka leleme la bona?”
Ga go makatše ge ka pejana borathutatumelo ba Yunibesithing ya Paris, yeo e tsebjago e le Sorbonne, ba ile ba leka go tswalela Lefèvre molomo. Ka August 1523, ba ile ba ganetša go fetolelwa ga Beibele ka maleme a mangwe le dipuku tšeo di bolelago ka Beibele ka ge ba be ba di tšea e le tšeo di ‘beago Kereke kotsing.’ Ge nkabe Kgoši ya Mofora, e lego Francis wa Pele, a se a tsena ditaba gare, Lefèvre nkabe a ile a ahlolwa ka go ba mohlanogi.
MOFETOLEDI WA GO “IKHOMOLELA” O FEDITŠE MOŠOMO WA GAGWE
Lefèvre ga se a ka a dumelela dingangišano tše šoro di mo šitiša go fetolela Beibele. Ka ngwaga wa 1524, ka morago ga gore Lefèvre a fetše go fetolela Mangwalo a Segerika (ao go thwego ke Testamente e Mpsha), o ile a tšweletša kgatišo ya Sefora ya Dipsalme e le gore badumedi ba kgone go rapela “ka boineelo bjo bogolo le ka maikwelo a tseneletšego.”
Di sa tloga fase, borathutatumelo ba Sorbonne ba ile ba hlahloba bofetoledi bja Lefèvre ka kelohloko. Go se go ye kae ke ge ba laela gore Mangwalo a Segerika ao Lefèvre a a fetoletšego a fišwe phatlalatša, ke moka ba ahlola a mangwe a mangwalo ao ka go bolela gore “a thekga bohlanogi bja Luther.” Ge borathutatumelo ba be ba re Lefèvre a hlalose dipono tša gagwe, Lefèvre o ile a kgetha go “ikhomolela” ke moka a tšhabela Strasbourg. Ge a le moo, o ile a tšwela pele a fetolela Beibele ka šedi. Le ge ba bangwe ba ile ba bona go tšhaba ga gagwe e le bofšega, yena o ile a bona seo e le tsela e kaone ya go arabela go bao ba bego ba sa tšeele godimo bohlokwa bja “diperela [goba matlotlo]” a therešo ya Beibele.
Mo e ka bago ngwaga ka morago ga gore Lefèvre a tšhabe, Kgoši Francis wa Pele o ile a mo kgetha go ba mohlahli wa morwa wa gagwe wa mengwaga e mene, e lego Charles. Kabelo yeo e ile ya nea Lefèvre nako e ntši ya gore a kgone go fetša go fetolela Beibele. Ka 1530, Beibele yeo a bego a feditše go e fetolela e ile ya gatišwa ka ntle ga naga ya Fora, kua Antwerp, ka tumelelo ya Mmušiši Charles V. *
KHOLOFELO YA GAGWE GA SE YA PHETHAGALA
Bophelong bja gagwe ka moka, Lefèvre o be a holofetše gore kereke e tla tlogela metlwae ya batho gomme ya boela go seo Mangwalo a tlogago a se bolela. O be a tloga a dumela gore “ruri ke boikarabelo bja Mokriste yo mongwe le yo mongwe go bala le go ithuta Beibele ka boyena.” Ke ka lebaka leo a ilego a šoma ka thata go dira gore Beibele e hwetšwe ke batho ka moka. Le ge kganyogo ya Lefèvre ya go bona kereke e dira diphetogo e se ya phethega, bohwa bjo a bo tlogetšego bo tšeelwa godimo kudu. O thušitše batho ba tlasana go tseba Lentšu la Modimo.
^ par. 8 Pukung ya Fivefold Psalter go ngwadilwe diphetolelo tše tlhano tša Dipsalme tšeo di arotšwego ka dikarolo tšeo go tšona go ngwadilwego direto tšeo di emelago leina la Modimo, go akaretša le Tetragrammaton, e lego ditlhaka tše nne tša Seheberu tšeo di emelago leina la Modimo.
^ par. 21 Mengwaga e mehlano ka morago ga moo, ka 1535, Olivétan yo e lego mofetoledi wa polelo ya Sefora o ile a lokolla kgatišo ya gagwe ya Beibele yeo e bego e theilwe malemeng a mathomong. O be a ithekgile kudu ka mošomo wa Lefèvre ge a fetolela Mangwalo a Segerika.
Ithute ka mo go oketšegilego
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.


text:
THUŠO BAKENG SA LAPA | GO GODIŠA NGWANA
Kamoo o ka Layago Ngwana wa Gago yo a Lego Mahlalagading
TLHOHLO
Molao wa lapa ke gore megalathekeng e swanetše go tingwa ka iri ya senyane bošego, eupša gabedi mo bekeng ye o tantše morwedi wa gago a romela melaetša bošegogare. Morwa wa gago o swanetše go boa gae ka iri ya lesome bošego, eupša maabane o boile bošego gape ka morago ga iri ya bo-11.
Ngwana wa gago yo a lego mahlalagading a ka dira bokaone. Eupša sa pele o swanetše go tseba gore ke ka baka la’ng ngwana wa gago a bonagala eka o nyatša melao ya gago. Ke eng seo se ka go makatšago? Selo seo se bonalago e le go nyatša melao ya gago ka go lebanya e ka ba e le sa go se tshwenye.
LEBAKA LA GO DIREGA GA SEO
Mellwane e sa kwagalego. Bafsa ba bangwe ba hlokomologa melao e le ge ba nyaka go bona gore go tla direga eng. Ka mohlala, ge e ba motswadi a re ge go ka tshelwa molao o itšego go tla ba le ditlamorago tše itšego, ngwana a ka tshela mellwane e le ge a leka go bona ge e ba motswadi a tla dira seo a se boletšego. Na bafsa bao ba fetoga marabele ao a feteletšego? Ga se gore go bjalo. Ntlha ke gore, bafsa ba ka no se latele melao ge e ba batswadi ba se ba ema ba tiile ka seo ba bego ba itše ba tla se dira goba ge e ba mellwane e sa hlaloswa ka tsela e kwagalago.
Go se kobakobege. Batswadi ba bangwe ba leka go laola bana ba bona bao ba lego mahlalagading ka go ba beela melao ya go se fele. Ge bafsa ba tshela melao, batswadi ba a galefa gomme ba bea melao e mentši le go feta. Lega go le bjalo, gantši seo se gakatša boemo. Puku ya Parent/Teen Breakthrough e hlalosa gore: “Ge o dutše o leka go laola ngwana wa gago yo a lego mahlalagading, ke moo a tlago go tšwela pele a ngangabala,” gomme e oketša ka gore: “Mokgwa wa go leka go mo laola o ba bjalo ka go leka go tlotša potoro e tonyago borothong bjo boleta: e fo ngwathaganya borotho bjoo, gomme go e tlotša ka matla ga se tharollo.”
Tayo e swanetšego e ka thuša. Go fapana le “kotlo”—yeo e bolelago go kweša motho yo mongwe bohloko—“tayo” ge e le gabotse e bolela go ruta. Ka gona o ka ruta bjang ngwana wa gago yo a lego mahlalagading go dumelelana le melao ya gago?
SEO O KA SE DIRAGO
Bea taba ka tsela e kwagalago. Bafsa ba swanetše go tseba gabotse seo se letetšwego go bona le gore tayo ya go se kwe e tla ba efe.—Molao wa motheo wa Beibele: Bagalatia 6:7.
Tšhišinyo: Ngwala tatelano ya melao ya lapa la gago. Ke moka o ipotšiše gore: ‘Na ke beile e mentši kudu? Na ke beile e sego kae kudu? Na e mengwe ga e sa nyakega? Na ke swanetše go dira diphetogo tšeo di sepedišanago le boikarabelo bjoo ngwanaka yo a lego mahlalagading a bo bontšhitšego?’
Dira dilo ka tsela e swanago. Bafsa ba ka ikwa ba tlaletšwe ge e ba ba ile ba fegwa mogwapa bekeng e fetilego eupša ba hwetša kotlo bekeng e latelago ka go dira phošo e swanago.—Molao wa motheo wa Beibele: Mateo 5:37.
Tšhišinyo: Leka go nea tayo e sepedišanago le “bosenyi” bjoo. Ka mohlala, ge e ba ngwana wa gago yo a lego mahlalagading a boa gae ka morago ga nako e beilwego, go mmeela nako ya go boa gae kapejana e tla ba ditlamorago tša seo.
Eba le tekatekano. Eba motswadi yo a fetofetogago le maemo ka go nea ngwana wa gago yo a lego mahlalagading tokologo e mo swanetšego.—Molao wa motheo wa Beibele: Bafilipi 4:5.
Tšhišinyo: Dula fase gomme o boledišane le ngwana wa gago yo a lego mahlalagading ka melao e ka bewago. O ka ba wa re e be yena a bolelago gore ditlamorago e ka ba dife bakeng sa go tshela melao e itšego. Ga se gantši bafsa ba ka tshelago melao yeo ba tsentšego letsogo ge e bewa.
Aga semelo sa ngwana wa gago. Pakane ya gago ga se feela gore ngwana wa gago yo a lego mahlalagading a kwe melao eupša ke go mo thuša gore a be le letswalo le lebotse—e lego go tseba se se nepagetšego le seo se fošagetšego. (Bona lepokisi leo le rego “Aga Dika tše Dibotse Ngwaneng wa Gago.”)—Molao wa motheo wa Beibele: 1 Petro 3:16.
Tšhišinyo: Nyaka thušo ya Beibele. Ke mothopo o kaonekaone wa “tayo yeo e neago temogo,” gomme bohlale bja yona bo ka “[nea] yo a se nago temogo bohlale gomme [bja nea] mofsa tsebo le tlhaologanyo.”—Diema 1:1-4.
Ithute ka mo go oketšegilego
Kamoo o ka Rutago Bafsa go Diriša Inthanete ka Šedi
O ka kgaotša bjang go bea melao gomme wa thuša ngwana wa gago go itirela diphetho tše bohlale?


text:
Kgaolo 33: Go Tshela Lewatle le Lehwibidu
BONA seo se diregago mo! Ke Moshe o otlolletše lepara la gagwe Lewatleng le Lehwibidu. Bao ba nago le yena ke Baisiraele. Eupša Farao le madira a gagwe ka moka ba kgangwa ke lewatle. Anke re bone kamoo se se diregilego ka gona.
Bjalo ka ge re ithutile, Farao o ile a botša Baisiraele gore ba tloge Egipita ka morago ga ge Modimo a tlišeditše Baegipita kotlo ya lesome. Go ile gwa tloga banna ba Baisiraele bao e ka bago ba 600 000 gotee le basadi ba bantši le bana. Le gona batho ba bangwe ba bantši bao ba ilego ba dumela go Jehofa le bona ba ile ba tloga le Baisiraele. Ka moka ga bona ba ile ba tloga le dinku tša bona le dipudi le dikgomo.
Pele ga ge Baisiraele ba ka tloga Egipita, ba ile ba kgopela Baegipita diaparo le dilo tše dingwe tšeo di dirilwego ka gauta le silifera. Baegipita ba be ba tšhogile kudu ka baka la kotlo ya mafelelo yeo e bego e ba wetše. Ka gona ba ile ba nea Baisiraele dilo ka moka tšeo ba bego ba di kgopela.
Ka morago ga matšatši a sego kae, Baisiraele ba ile ba fihla Lewatleng le Lehwibidu. Ba khutša moo. Ge ba sa le moo, Farao le banna ba gagwe ba itshola gore ba dumeletše Baisiraele go tloga. Ba re: ‘Re lesitše makgoba a rena a tloga!’
Ka gona Farao o ile a fetoša monagano gape. Gateetee a namela koloi ya gagwe ya ntwa gomme a tšea le bahlabani ba gagwe. Ba rakediša Baisiraele ka dikoloi tše di hlaotšwego tše 600 gotee le dikoloi tše dingwe tša ntwa tša Egipita.
Ge Baisiraele ba bona Farao le bahlabani ba gagwe ba ba rakediša, ba tšhoga kudu. Go be go se na moo ba ka tšhabelago gona. Lewatle le Lehwibidu le be le le ka thoko e nngwe ya bona gomme Baegipita ba etla ka thoko e nngwe. Eupša Jehofa o ile a bea leru magareng ga batho ba gagwe le Baegipita. Ka gona Baegipita ba be ba sa kgone go bona Baisiraele gore ba ba hlasele.
Bjale Jehofa a botša Moshe gore a emišetše lepara la gagwe Lewatleng le Lehwibidu. Ge a dirile bjalo, Jehofa a dira gore phefo e matla ya bohlabela e foke. Meetse a lewatle a arogana gomme a ema ka mahlakoreng a mabedi.
Ke moka Baisiraele ba phatša gare ga lewatle ba sepela mo go omilego. Go ile gwa tšea diiri tše dintši gore batho bao ba dimilione gotee le diruiwa tša bona ka moka ba tshelele ka mošola wa lewatle ba bolokegile. Mafelelong Baegipita ba ile ba kgona go bona Baisiraele gape. Makgoba a bona a be a tšhaba! Baegipita ba kitimela ka lewatleng ba šala Baisiraele morago.
Ge Baegipita ba tsene ka lewatleng, Modimo a khwamola maotwana a dikoloi tša bona. Ba thoma go tšhoga kudu gomme ba re: ‘Jehofa o lwela Baisiraele. A re tšhabeng!’ Eupša nako e be e šetše e ba šiile.
Ka yona nako yeo, Jehofa a botša Moshe gore a emišetše lepara la gagwe Lewatleng le Lehwibidu, go etša ge o bone seswantšhong seo se lego letlakaleng le le fetilego. Ge Moshe a dirile bjalo, meetse ao a boela sekeng gomme a khupetša Baegipita le dikoloi tša bona tša ntwa. Bahlabani bao ka moka ba Baegipita ba be ba tsene ka lewatleng ba latela Baisiraele. Ga go le o tee wa bona yo a ilego a phologa!
Ruri batho ba Modimo ka moka ba be ba thabile kudu ka ge ba phološitšwe! Banna ba Baisiraele ba opela koša ya go leboga Jehofa ba re: ‘Jehofa o fentše. O lahletše dipere le banamedi ba tšona ka lewatleng.’ Miriamo kgaetšedi ya Moshe a swara moropa wa gagwe gomme basadi ka moka ba mo latela ba letša meropa ya bona. Ge ba dutše ba bina ba thabile, le bona ba be ba opela koša yeo banna bao ba bego ba e opela, ba re: ‘Jehofa o fentše. O lahletše dipere le banamedi ba tšona ka lewatleng.’
Ekisodo kgaolo 12 go ya go 15.
Dipotšišo
- Ke banna ba bakae ba Baisiraele gotee le basadi le bana bao ba ilego ba tloga Egipita, gomme ke bomang bao ba ilego ba tloga le bona?
- Farao o ile a ikwa bjang ka morago ga go dumelela Baisiraele gore ba sepele, le gona o ile a dira’ng?
- Jehofa o ile a dira’ng go thibela Baegipita gore ba se ke ba hlasela batho ba gagwe?
- Go ile gwa direga’ng ge Moshe a be a emišetša lepara la gagwe Lewatleng le Lehwibidu, gomme Baisiraele ba ile ba dira’ng?
- Go ile gwa direga’ng ge Baegipita ba be ba kitimela ka lewatleng ba šala Baisiraele morago?
- Baisiraele ba ile ba bontšha bjang gore ba be ba thabile le go leboga Jehofa gore o ba phološitše?
Dipotšišo tša tlaleletšo
- Bala Ekisodo 12:33-36.
Jehofa o ile a kgonthišetša bjang gore batho ba gagwe ba hwetša moputso bakeng sa nywaga ka moka yeo ba e feditšego e le makgoba Egipita? (Ek. 3:21, 22; 12:35, 36)
- Bala Ekisodo 14:1-31.
Mantšu a Moshe ao a begilwego go Ekisodo 14:13, 14 a kgoma bjang bahlanka ba Jehofa lehono ge ba lebeletšane le ntwa yeo e tlago ya Haramagedone? (2 Dikor. 20:17; Ps. 91:8)
- Bala Ekisodo 15:1-8, 20, 21.
Ke ka baka la’ng bahlanka ba Jehofa ba swanetše go mo opelela dikopelo tša tumišo? (Ek. 15:1, 2; Ps. 105:2, 3; Kut. 15:3, 4)
Ke mohlala ofe wa go tumiša Jehofa woo Miriamo le basadi ba bangwe kua Lewatleng le Lehwibidu ba o beetšego basadi ba Bakriste lehono? (Ek. 15:20, 21; Ps. 68:11)
Ithute ka mo go oketšegilego
Jehofa o Phološa Baisiraele
Ke ka baka la’ng Moshe a be a sa boife madira a Baegipita mola Baisiraele ba bantši ba be ba tšhogile?


text:
TABA YA LETLAKALA LA KA NTLE | KANEGELO YA GO PHOLOGA GA BEIBELE
Beibele e Phologile Kganetšo
TŠHOŠETŠO: Baetapele ba bantši ba tša dipolotiki le ba bodumedi ba be ba na le merero e thulanago le molaetša wa Beibele. Gantši, ba be ba diriša matla a bona a taolo go thibela batho go ba le Beibele, go e tšweletša goba go e fetolela. Ela hloko mehlala ye e mebedi:
Mo e ka bago ka 167 B.C.E.. Kgoši ya lešika la bo-Seleucus e lego Antiochus Epiphanes, yo a bego a nyaka go gapeletša Bajuda bodumedi bja Bagerika, o ile a laela gore go senywe dikopi ka moka tša Mangwalo a Seheberu. Radihistori Heinrich Graetz o ngwadile gore bahlankedi ba gagwe ba ile ba “kgeila le go fiša mangwalo a go phuthwa a Molao nako le nako ge ba a hwetša, gomme ba bolaya bao ba bego ba hwetšwa ba imatlafatša le go ikhomotša ka go a bala.”
Mehleng ya Magareng: Ka ge baetapele ba bangwe ba Katholika ba be ba galefišitšwe ke gore batho ba be ba ruta seo se tšwago ka Beibeleng go e na le go ruta thuto ya Katholika, ba ile ba bitša motho yo mongwe le yo mongwe yo a bego a na le dipuku tša Beibele ntle le Dipsalme tšeo di ngwadilwego ka Selatine gore ke mohlanogi. Lekgotla le lengwe la kereke le ile la gapeletša taelo yeo ka go laela gore banna ba bona “ba tsome bahlanogi ka mafolofolo, ka go botega le ka mehla . . . ka go phuruphutša dintlo ka moka le diphapoši tša ka tlase ga mobu tšeo di bego di belaelwa.Ntlo yeo go bego go hwetšwa mohlanogi go yona e be e senywa.”
Ge nkabe manaba a Beibele a ile a atlega go e fediša, molaetša wa yona nkabe o hweletše.
KAMOO BEIBELE E PHOLOGILEGO: Kgoši Antiochus o ile a ntšha lesolo nageng ya Isiraele, eupša Bajuda ba be ba dula dinageng tše dingwe tše dintši. Ge e le gabotse, diithuti di akanyetša gore lekgolong la pele la mengwaga C.E., diperesente tša ka godimo ga tše 60 tša Bajuda di be di dula ka ntle ga naga ya Isiraele. Bajuda ba be ba boloka dikopi tša Mangwalo ka disinagogeng tša bona—ona Mangwalo ao a ilego a dirišwa ke meloko e latelago, go akaretša le Bakriste.—Ditiro 15:21.
Mehleng ya Magareng, barati ba Beibele ba ile ba lebeletšana le tlaišo ka sebete gomme ba tšwela pele ba fetolela le go ngwalolla Mangwalo. Dikarolo tša Beibele di ka no ba di be di le gona ka maleme ao e ka bago a 33 bogareng bja lekgolo la bo-15 la mengwaga, le pele ga ge motšhene wa go phrintha o ka hlangwa! Ka morago ga moo, Beibele e ile ya fetolelwa le go tšweletšwa ka lebelo leo le sa lekanywego.
MAFELELO: Go sa šetšwe ditšhošetšo tša dikgoši tše matla le baruti bao ba timetšego, Beibele ke puku yeo e abjago kudu lefaseng ka bophara le yeo e fetolelwago ka bontši kudu historing. E tutueditše melao le maleme a dinaga tše dingwe, le go fetoša maphelo a batho ba dimilione.


text:
DISWANTŠHO TŠA KGALE
Desiderius Erasmus
MEHLENG ya gagwe (mo e ka bago ka 1469-1536), Desiderius Erasmus o thomile a hlompšha ka go ba seithuti se bohlale kudu go feta diithuti ka moka tša Yuropa, ke moka a tla a senywa leina ka gore ke lefšega goba mohlanogi. Ka ge a ile a ikhwetša a le ka gare ga dingangišano tše šoro tša bodumedi, o ile a ba le sebete sa go pepentšha diphošo le dikgobošo tšeo di dirwago bodumeding bja Katholika le gare ga bao e bego e tla ba bampshafatši ba yona. Lehono o lebelelwa e le motho yo bohlokwa kudu go mpshafatšweng ga bodumedi kua Yuropa. Bjang?
DITHUTO LE DITUMELO
Ka ge a be a tseba Segerika le Selatine gabotse, Erasmus o ile a kgona go bapiša diphetolelo tša Beibele tša Selatine tše bjalo ka Vulgate ya Selatine le dingwalwa tša pele tša Segerika tša Mangwalo a Bakriste a Segerika, ao a tsebjago e le Testamente e Mpsha. O be a kgodišegile gore go tseba Beibele go bohlokwa. Ka baka leo, o ile a bolela gore Mangwalo a Makgethwa a swanetše go fetolelwa ka maleme a mangwe ao a bego a dirišwa mehleng ya gagwe.
Erasmus o ile a kgothaletša gore dithuto tša Kereke ya Katholika di mpshafatšwe, ka baka la gore o be a dumela gore Bokriste e swanetše go ba tsela ya bophelo, e sego feela go tšea karolo ditirelong tše di sa rego selo tša bodumedi. Ka baka leo, ge bampshafatši ba thoma go ipelaetša le go gapeletša gore go be le phetogo Kerekeng ya Roma, Erasmus o ile a thoma go gononelwa ke kereke ya Katholika.
Erasmus o ile a ba le sebete sa go pepentšha diphošo le dikgobošo tšeo di dirwago bodumeding bja Katholika le gare ga bampshafatši
Ka gare ga dingwalwa tša gagwe, Erasmus o ile a thala diswantšho tša go gegea tša go pepentšha go diriša matla gampe ga baruti, bophelo bja bomponeng le go rata maemo ga bomopapa bao ba bego ba kgothaletša batho dintwa. O be a sa kwane le baruti bao ba bego ba diriša gampe ditirelo tša kereke, tše bjalo ka go ipobola dibe, go rapela bakgethwa, go ikona dijo le maeto a kgethegilego a bodumedi, bakeng sa go ikhola ka badumedi. Gape o be a sa dumelelane le meetlo ya kereke e bjalo ka go rekiša tebalelo le go gapeletša batho go se nyale.
MANGWALO A SEGERIKA A TESTAMENTE E MPSHA
Ka 1516, Erasmus o ile a gatiša tokollo ya gagwe ya pele ya Testamente e Mpsha ya Segerika, e lego kopi ya pele yeo e phrinthilwego ya Mangwalo a Bakriste a Segerika yeo e ilego ya lokollwa. Sengwalwa sa Erasmus se be se akaretša ditlhaloso tša mantšu gotee le phetolelo ya gagwe ya Mangwalo a Bakriste a Segerika ka Selatine, yeo e fapanego le Vulgate. Ge nako e dutše e eya, o ile a tšwela pele a kaonefatša phetolelo ya gagwe, gomme mafelelong gwa tšweletšwa kgatišo yeo e bego e fapane ka mo go feletšego le dingwalwa tša Vulgate ya Selatine.
Phapano e nngwe e be e le go 1 Johane 5:7. Mantšu a mangwe a fošagetšego ao a tsebjago e le comma Johanneum, a ile a tsenywa go Vulgate e le go thekga thuto yeo e sego ya Mangwalo ya Borarobotee. A balega ka gore: “Kwa maxodimong . . . ké Tata wešo, le Yêna Lentšu, le Môya o mokxêthwa. Xomme ba bararo bá ké batee.” (Beibele ya Sepedi) Lega go le bjalo, Erasmus o ile a se akaretše mantšu ao diphetolelong tša gagwe tša pele tše pedi tša Testamente e Mpsha ka baka la gore dingwalweng tša bogologolo ka moka tšeo a di hlahlobilego, go be go se na sengwalwa seo se nago le mantšu ao. Ka morago o ile a gapeletšwa ke kereke gore a akaretše mantšu ao phetolelong ya gagwe ya boraro.
Diphetolelo tšeo di kaonefaditšwego tša Erasmus tša Testamente e Mpsha ya Mangwalo a Segerika e bile motheo wa diphetolelo tše kaone tša maleme a Yuropa. Martin Luther, William Tyndale, Antonio Brucioli le Francisco de Enzinas ba ile ba di diriša go fetolela Mangwalo a Segerika ka Sejeremane, Seisemane, Setaliana le Sepanishi ka go latelelana.
Erasmus o phetše dinakong tša khuduego e kgolo ya bodumedi, e bile Bampshafatši ba Maprotestanta ba be ba tšea Testamente e Mpsha ya Segerika yeo a e fetoletšego e le bohlokwa. Ba bangwe ba be ba tšea Erasmus e le mompshafatši, go fihlela ge Mpshafatšo e direga e le ka kgonthe. Ka morago o ile a gana go tšea lehlakore dingangišanong tše dikgolo tšeo di bilego gona tša thutatumelo. Se se kgahlišago ke gore mengwageng e fetago e 100 e fetilego, seithuti David Schaff o ngwadile gore Erasmus “o hlokofetše e se setho sa mokgatlo wa bodumedi. Makatholika a be a ka se re ke wa bona; Maprotestanta le ona a be a ka se re ke wa bona.”


text:
February 8-14
NEHEMIA 5-8
Kopelo 123 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Nehemia e be e le Molebeledi yo a Fišegago”: (10 mets.)
Neh 5:1-7—Nehemia o ile a theetša batho gomme a gata mogato (w06 2/1 9 ¶2)
Neh 5:14-19—Nehemia o ile a bontšha boikokobetšo, go hloka boithati le temogo (w06 2/1 10 ¶4)
Neh 8:8-12—Nehemia o ile a kgatha tema e bohlokwa ka go ruta batho ka tsela ya moya (w06 2/1 11 ¶4)
-
Go Epa Matlotlo a Moya (8 mets.)
Neh 6:5—Ke ka baka la’ng Sanebalathi a ile a romela Nehemia “lengwalo le le butšwego”? (w06 2/1 9 ¶3)
Neh 6:10-13—Ke ka baka la’ng Nehemia a se a amogela tšhišinyo ya Shemaya? (w07 7/1 30 ¶15)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Neh 6:14–7:7a (4 mets. goba ka tlase ga moo)
DIRA SOHLE BODIREDING
Leetong la Pele: (2 mets. goba ka tlase ga moo) Dira pontšho ya kamoo go ka sepedišwago Phafoga! yeo re sa tšwago go e hwetša o diriša sehlogo sa ka ntle. Thea motheo wa go dira leeto la go boela.
Leetong la go Boela: (4 mets. goba ka tlase ga moo) Dira pontšho ya kamoo leeto la go boela le ka dirwago mothong yo a bontšhitšego kgahlego sehlogong sa ka ntle sa Phafoga! yeo re sa tšwago go e hwetša. Thea motheo bakeng sa ketelo e latelago.
Thutong ya Beibele: (6 mets. goba ka tlase ga moo) Dira pontšho ya thuto ya Beibele. (bh 28-29 ¶4-5)
BOPHELO BJA BOKRISTE
Kopelo 62
Na o “Katanela go Fihlelela” Ditokelo?: (15 mets.) Polelo ka mogolo yeo e theilwego go Morokami wa September 15, 2014, matlakala 3-6. Bapala bidio ya Bana Babo Rena Katanelang go Fihlelela Modiro o Mobotse, yeo e tšwelelago go Kgašo ya JW ya December 2015. Gatelela mabaka a maleba a go katanela go fihlelela ditokelo gomme o hlalose kamoo ngwanabo rena a ka dirago seo ka gona. Ka botho kgothaletša bana babo rena gore ba katanele go fihlelela go ba bahlanka ba bodiredi le bagolo.
Thuto ya Beibele ya Phuthego: ia kgao. 8 ¶17-27, le poeletšo go letl. 75 (30 mets.)
Ka Morago ga Kakaretšo ya Seboka Bolela ka Seo re Tlago go Ithuta Sona Bekeng e Latelago (3 mets.)
Kopelo 125 le Thapelo